amanoisuno/poet huggingface dataset:
蝴蝶二首 一 徐夤
縹緲青蟲脫殼微，不堪煙重雨霏霏。一枝穠豔留教住，幾處春風借與飛。防患每憂雞雀口，憐香偏遶綺羅衣。無情豈解關魂夢，莫信莊周說是非。
蝴蝶二首 二 徐夤
拂綠穿紅麗日長，一生心事住春光。最嫌神女來行雨，愛伴西施去採香。風定只應攢蘂粉，夜寒長是宿花房。鳴蟬性分殊迂闊，空解三秋噪夕陽。
郡侯坐上觀琉璃瓶中遊魚 徐夤
寶器一泓銀漢水，錦鱗纔動即先知。似涵明月波寧隔，欲上輕冰律未移。薄霧罩來分咫尺，碧綃籠處較毫釐。文翁未得沈香餌，擬置金盤召左慈。
翦刀 徐夤
寶持多用繡爲囊，雙日交加兩鬢霜。金匣掠平花翡翠，綠窗裁破錦鴛鴦。初栽連理枝猶短，誤綰同心帶不長。欲製緼袍先把看，質非紈綺愧銛鋩。
紙被 徐夤
文采鴛鴦罷合歡，細柔輕綴好魚牋。一牀明月蓋歸夢，數尺白雲籠冷眠。披對勁風溫勝酒，擁聽寒風暖于綿。赤眉豪客見皆笑，却問儒生直幾錢。
紙帳 徐夤
幾笑文園四壁空，避寒深入剡藤中。誤懸謝守澄江練，自宿嫦娥白兔宮。幾疊玉山開洞壑，半巖春霧結房櫳。針羅截錦饒君侈，爭及蒙茸煖避風。
貢餘秘色茶盞 徐夤
捩翠融青瑞色新，陶成先得貢吾君。功剜明月染春水，輕旋薄冰盛綠雲。古鏡破苔當席上，嫩荷涵露別江濆。中山竹葉醅初發，多病那堪中十分。
筍鞭 徐夤
筇竹岩邊剔翠苔，錦江波冷洗瓊瑰。纍纍節轉蒼龍骨，寸寸珠聯巨蚌胎。須向廣場驅駔駿，莫從閑處撻駑駘。寧同晉帝環營日，拋賺中途後騎來。
詠簾 徐夤
素節輕盈珠影勻，何人巧思間成文。閑垂別殿風應度，半掩行宮麝欲薰。繡戶遠籠寒焰重，玉樓高挂曙光分。無情幾恨黃昏月，纔到如鉤便墮雲。
詠燈 徐夤
分影由來恨不同，綠窗孤館兩何窮。熒煌短焰長疑暗，零落殘花旋委空。幾處隔簾愁夜雨，誰家當戶怯秋風。莫言明滅無多事，曾比人生一世中。
詠扇 徐夤
爲發涼飆滿玉堂，每親襟袖便難忘。霜濃雪暗知何在，道契時來忽自揚。曾伴一樽臨小檻，幾遮殘日過回廊。漢宮如有秋風起，誰信班姬淚數行。
詠筆二首 一 徐夤
秦代將軍欲建功，截龍搜兔助英雄。用多誰念毛皆拔，拋却更嫌心不中。史氏只應歸道直，江淹何獨偶靈通。班超握管不成事，投擲翻從萬里戎。
詠筆二首 二 徐夤
君子三歸擅一名，秋毫雖細握非輕。軍書羽檄教誰錄，帝命王言待我成。勢健豈饒淝水陣，鋒銛還學歷山耕。毛乾時有何人潤，盡把燒焚恨始平。
詠錢 徐夤
多蓄多藏豈足論，有誰還議濟王孫。能於禍處翻爲福，解向讐家買得恩。幾怪鄧通難免餓，須知夷甫不曾言。朝爭暮競歸何處，盡入權門與倖門。
尚書筵中詠紅手帕 徐夤
鶴綾三尺曉霞濃，送與東家二八容。羅帶繡裙輕好繫，藕絲紅縷細初縫。別來拭淚遮桃臉，行去包香墜粉胸。無事把將纏皓腕，爲君池上折芙蓉。
尚書新造花箋 徐夤
濃染紅桃二月花，只宜神筆縱龍蛇。淺澄秋水看雲母，碎擘輕苔間粉霞。寫賦好追陳后寵，題詩堪送竇滔家。使君即入金鑾殿，夜直無非草白麻。
釣車 徐夤
荻灣漁客巧妝成，硾鑄銀星一點輕。拋過碧江鸂[鶒]岸，軋殘金井轆轤聲。軸磨騂角冰光滑，輪卷春絲水面平。把向嚴灘尋轍迹，漁臺基在輾難傾。
柳 徐夤
漠漠金條引線微，年年先翠報春歸。解籠飛靄延芳景，不逐亂花飄夕暉。啼鳥噪蟬堪悵望，舞煙搖水自因依。五株名顯陶家後，見說辭榮種者稀。
愁 徐夤
夜長偏覺漏聲遲，往往隨歌慘翠眉。黃葉落催砧杵日，子規啼破夢魂時。明妃去泣千行淚，蔡琰歸梳兩鬢絲。四皓入山招不得，無家歸客最堪欺。
草 徐夤
廢苑荒堦伴綠苔，恩疎長信恨難開。姑蘇麋鹿食思食，楚澤王孫來不來。色嫩似將藍汁染，葉齊如把翦刀裁。燕昭沒後多卿士，千載流芳郭隗臺。
螢 徐夤
月墜西樓夜影空，透簾穿幕達房櫳。流光堪在珠璣列，爲火不生榆柳中。一一照通黃卷字，輕輕化出綠蕪叢。欲知應候何時節，六月初迎大暑風。
水 徐夤
火性何如水性柔，西來東出幾時休。莫言通海能通漢，雖解浮舟也覆舟。湘浦暮沈堯女怨，汾河秋泛漢皇愁。洪波激湍歸何處，二月桃花滿眼流。
苔 徐夤
印留麋鹿野禽蹤，岩壁漁磯幾處逢。金谷曉凝花影重，章華春映柳陰濃。石橋羽客遺前迹，陳閣才人沒舊容。歸去掃除階砌下，蘚痕殘綠一重重。
曉 徐夤
水盡銅龍滴漸微，景陽鍾動夢魂飛。潼關雞唱促歸騎，金殿燭殘求御衣。窗下寒機猶自織，梁間棲燕欲雙飛。羲和晴聳扶桑轡，借與寰瀛看早暉。
別 徐夤
酒盡歌終問後期，泛萍浮梗不勝悲。東門匹馬夜歸處，南浦片帆飛去時。賦罷江淹吟更苦，詩成蘇武思何遲。可憐范陸分襟後，空折梅花寄所思。
夜 徐夤
日墜虞淵燭影開，沈沈煙霧壓浮埃。剡川雪滿子猷去，漢殿月生王母來。簷挂蛛絲應漸織，風吹螢火不成灰。愁人莫道何時旦，自有鐘鳴漏滴催。
雨 徐夤
引電隨龍密又輕，酒桮閑噀得嘉名。千山草木如雲暗，陸地波瀾接海平。灑竹幾添春睡重，滴簷偏遣夜愁生。陰妖冷孽成何怪，敢蔽高天日月明。
萍 徐夤
爲實隨流瑞色新，泛風縈草護遊鱗。密行碧水澄涵月，澁滯輕橈去採蘋。比物何名腰下劍，無根堪並鏡中身。平湖春渚知何限，撥破閑投獨繭綸。
恨 徐夤
事與時違不自由，如燒如刺寸心頭。烏江項籍忍歸去，雁塞李陵長繫留。燕國飛霜將破夏，漢宮紈扇豈禁秋。須知入骨難銷處，莫比人間取次愁。
鴻 徐夤
行如兄弟影連空，春去秋來燕不同。紫塞別當秋露白，碧山飛入暮霞紅。宣王德美周詩內，蘇武書傳漢苑中。況解銜蘆避弓箭，一聲歸唳楚天風。
鶴 徐夤
閬苑瑤臺歲月長，一歸華表好增傷。新聲乍警初零露，折羽閑飛幾片霜。要伴神仙歸碧落，豈隨龜雁住方塘。三山頂上無人處，瓊樹堪巢不死鄉。
鵲 徐夤
神化難源瑞即開，雕陵毛羽出塵埃。香閨報喜行人至，碧漢填河織女回。明月解隨烏繞樹，青銅寧愧雀爲臺。瓊枝翠葉庭前植，從待翩翩去又來。
霜 徐夤
應節誰窮造化端，菊黃豺祭問應難。紅窗透出鴛衾冷，白草飛時雁塞寒。露結芝蘭瓊屑厚，日乾葵藿粉痕殘。世間無比催搖落，松竹何人肯更看。
風 徐夤
城上寒來思莫窮，土囊萍末兩難同。飄成遠浪江湖際，吹起暮塵京洛中。飛雪蕭條殘臘節，落花狼藉古行宮。春能和煦秋搖落，生殺還同造化功。
帆 徐夤
豈勞孤棹送行舟，輕過天涯勢未休。斷岸曉看殘月挂，遠灣寒背夕陽收。川平直可追飛箭，風健還能泝急流。幸遇濟川恩不淺，北溟東海更何愁。
夢 徐夤
月落燈前閉北堂，神魂交入杳冥鄉。文通毫管醒來異，武帝蘅蕪覺後香。傅說已徴賢可輔，周公不見恨何長。生松十八年方應，通塞人間豈合忙。
東 徐夤
紫氣天元出故關，大明先照九垓間。鰲山海上秦娥去，鱸鱠江邊齊掾還。青帝郊坰平似砥，主人階級峻如山。蟠桃樹在煙濤水，解凍風高未得攀。
西 徐夤
密雲郊外已回秋，日下崦嵫景懶收。秦帝城高堅似鐵，李斯書上曲如鉤。寧惟東岳凌天秀，更有長庚瞰曙流。見說山傍偏出將，犬戎降盡復何愁。
南 徐夤
罩罩嘉魚憶此方，送君前浦恨難量。火山遠照蒼梧郡，銅柱高標碧海鄉。陸賈幾時來越島，三閭何日濯滄浪。鍾儀冠帶歸心阻，蝴蝶飛園萬草芳。
北 徐夤
雪滿湖天日影微，李君降虜失良時。窮溟駕浪鵾鵬化，極海寄書鴻雁遲。□□□來猶未啓，殘兵奔去杳難追。可憐燕谷花[開]晚，鄒律如何爲一吹。
雲 徐夤
漠漠沈沈向夕暉，蒼梧巫峽兩相依。天心白日休空蔽，海上故山應自歸。似蓋好臨千乘載，如羅堪翦六銖衣。爲霖須救蒼生旱，莫向西郊作雨稀。
燕 徐夤
從待銜泥濺客衣，百禽靈性比他稀。何嫌何恨秋須去，無約無期春自歸。鵰鶚不容應不怪，棟梁相庇願相依。吳王宮女嬌相襲，合整雙毛預奮飛。
蟬 徐夤
寒鳴寧與衆蟲同，翼鬢緌冠豈道窮。殼蛻已從今日化，聲愁何似去年中。朝催籬菊花開露，暮促庭槐葉墜風。從此最能驚賦客，計居何處轉飛蓬。
露 徐夤
鶴鳴先警雁來天，洗竹沾花處處鮮。散綵幾當蟬飲際，凝光宜對蚌胎前。朝垂苑草煙猶重，夜滴宮槐月正圓。怵惕與霜同降日，蘋蘩思薦獨淒然。
霞 徐夤
天際何人濯錦歸，偏宜殘照與晨暉。流爲洞府千年酒，化作靈山幾襲衣。野燒燄連殊赫奕，愁雲陰隔乍依稀。勞生願學長生術，飡盡紅桃上漢飛。
蒲 徐夤
濯秀盤根在碧流，紫茵含露向晴抽。編爲細履隨君步，織作輕帆送客愁。疎葉稍爲投餌釣，密叢還礙採蓮舟。鴛鴦鸂鶒多情甚，日日雙雙遶傍游。
泉 徐夤
非鑿非疏出洞門，源深流嶮合還分。高成瀑布漱逋客，清入御溝朝聖君。迸滴幾山穿破石，迅飛層嶠噴開雲。舊齋一帶連松竹，明月窗前枕上聞。
煙 徐夤
燎野焚林見所從，惹空橫水展形容。能滋甘雨隨車潤，不並行雲逐夢蹤。晴鳥迴籠嘉樹薄，春亭嬌幕好花濃。有時片片風吹去，海碧山清過幾重。
閑 徐夤
不管人間是與非，白雲流水自相依。一瓢挂樹傲時代，五柳種門吟落暉。江上翠娥遺佩去，岸邊紅袖采蓮歸。客星辭得漢光武，却坐東江舊蘚磯。
忙 徐夤
雙競龍舟疾似風，一星毬子兩明同。平吳破蜀三除裏，滅楚圖秦百戰中。春近杜鵑啼不斷，寒催歸雁去何窮。兵還失路旌旗亂，驚起紅塵似轉蓬。
淚 徐夤
發事牽情不自繇，偶然惆悵即難收。已聞抱玉沾衣濕，見說迷途滿目流。滴盡綺筵紅燭暗，墜殘妝閣曉花羞。世間何處偏留得，萬點分明湘水頭。
月 徐夤
碧落誰分造化權，結霜凝雪作嬋娟。寒蟬若不開三穴，狡兔何從上九天。莫見團圓明處遠，須看灣曲鑒時偏。郄詵樹老堯蓂換，惆悵今年似去年。
依御史溫飛卿華清宮二十二韻 徐夤
地靈蒸水暖，天氣待宸遊。嶽拱蓮花秀，峯高玉蘂秋。朝元雕翠閣，乞巧繡瓊樓。碧海供驪嶺，黃金絡馬頭。五王更入帳，七貴迭封侯。夕雨鳴鴛瓦，朝陽曄柘裘。伊臯爭負鼎，舜禹讓垂旒。墮珥閑應拾，遺釵醉不收。飛煙籠劍戟，殘月照旌斿。履朔求衣早，臨陽解佩羞。宮詞裁錦段，御筆落銀鉤。帝里新豐縣，長安舊雍州。雪衣傳貝葉，蟬鬢插山榴。對景瞻瑤兔，昇天駕綵虬。丹書陳北虜，玄甲擐犀牛。聖誥多屯否，生靈少怨尤。穹旻當有輔，帷幄豈無籌。鳳態傷紅豔，鸞輿緩紫騮。樹名端正在，人欲夢魂休。讖語山旁鬼，塵銷隴畔丘。重來芳草恨，往事落花愁。五十年鴻業，東憑渭水流。
尚書命題瓦硯 徐夤
遠向端溪得，皆因郢匠成。鑿山青靄斷，琢石紫花輕。散墨松香起，濡毫藻句清。入臺知價重，著匣恐塵生。守黑還全器，臨池早著名。春闈攜就處，軍幕載將行。不獨雄文陣，兼能助筆耕。莫嫌涓滴潤，深染古今情。洗處無瑕玷，添時識滿盈。蘭亭如見用，敲戛有金聲。
東風解凍省試 徐夤
暖氣飄蘋末，凍痕銷水中。扇冰初覺泮，吹海旋成空。入律三春照，朝宗萬里通。岸分天影闊，色照日光融。波起輕搖綠，鱗遊乍躍紅。殷勤排弱羽，飛翥趂和風。
和僕射二十四丈牡丹八韻 徐夤
帝王城裏看，無故亦無新。忍摘都緣借，移栽未有因。光陰嫌太促，開落一何頻。羞殺登墻女，饒將解佩人。蘂堪靈鳳啄，香許白龍親。素練籠霞曉，紅妝帶臉春。莫辭終夕醉，易老少年身。買取歸天上，寧教逐世塵。
釣絲竹 徐夤
藋藋拂清流，堪維舴艋舟。野蟲懸作餌，溪月曲爲鉤。雨潤搖堦長，風吹繞指柔。若將諸樹比，還使綠楊羞。蠶婦非堯女，漁人是子猷。湖邊舊栽處，長映讀書樓。
尚書會仙亭詠薔薇夤坐中聯四韻晚歸補緝所聯因成一篇 徐夤
結綠根株翡翠莖，句芒中夜刺猩猩。景陽妝赴嚴鐘出，楚峽神教暮雨晴。躑躅豈能同日語，玫瑰方可一時呈。風吹嫩帶香苞展，露灑啼思淚點輕。阿母蘂宮期索去，昭君榆塞闕齎行。藂高恐礙含泥燕，架隱宜棲報曙鶯。鬬日只憂燒密葉，映階疑欲讓雙旌。含煙散纈佳人惜，落地遺鈿少妓爭。丹渥不因輸繡段，錢圓誰把買花聲。海棠若要分流品，秋菊春蘭兩恰平。
和尚書詠泉山瀑布十二韻 徐夤
名齊火浣溢山椒，誰把驚虹挂一條。天外倚來秋水刃，海心飛上白龍綃。民田鑿斷雲根引，僧圃穿通竹影澆。噴石似煙輕漠漠，濺崖如雨冷瀟瀟。水中蠶緒纏蒼壁，日裏虹精挂絳霄。寒漱綠陰仙桂老，碎流紅豔野桃夭。千尋練寫長年在，六出花開夏日消。急恐劃分青嶂骨，久應䙀裂翠微腰。濯纓便可譏漁父，洗耳還宜傲帝堯。林際猨猱偏得飯，岸邊烏鵲擬爲橋。赤城未到詩先寄，廬阜曾遊夢已遙。數夜積霖聲更遠，郡樓欹枕聽良宵。
自詠十韻 徐夤
只合滄洲釣與耕，忽依螢燭愧功成。未遊宦路叨卑宦，纔到名場得大名。梁苑二年陪衆客，溫陵十載佐雙旌。錢財盡是侯王惠，骨肉偕承里巷榮。拙賦偏聞鐫印賣，惡詩親見畫圖呈多栽桃李期春色，闊鑿池塘許月明。寒益輕裯饒美寢，出乘車馬免徒行。麤支菽粟防飢歉，薄有桮盤備送迎。僧俗共鄰棲隱樂，妻孥同愛水雲清。如今便死還甘分，莫更嫌他白髮生。
鏡中覽懷 徐夤
晨起梳頭忽自悲，鏡中親見數莖絲。從今休說龍泉劍，世上恩讐報已遲。
楚國史 徐夤
六國商於恨最多，良弓休綰劍休磨。君王不翦如簧舌，再得張儀欲奈何。
張儀 徐夤
荆楚南來又北歸，分明舌在不應違。懷王本是無心者，籠得蒼蠅却放飛。
大夫松 徐夤
五樹旌封許歲寒，挽柯攀葉也無端。爭如澗底凌霜節，不受秦皇亂世官。
杏園 徐夤
杏苑簫聲好醉鄉，春風嘉宴更無雙。憑誰爲謔穆天子，莫把瑤池並曲江。
李夫人二首 一 徐夤
不望金輿到錦帷，人間樂極即須悲。若言要識愁中貌，也似君恩日日衰。
李夫人二首 二 徐夤
招得香魂爵少翁，九華燈燭曉還空。漢王不及吳王樂，且與西施死處同。
明妃 徐夤
不用牽心恨畫工，帝家無策及邊戎。香魂若得昇明月，夜夜還應照漢宮。
馬嵬 徐夤
二百年來事遠聞，從龍誰解盡如雲。張均兄弟皆何在，却是楊妃死報君。
依韻贈南安方處士五首 一 徐夤
七貴五侯生肯退，利塵名網死當拋。黔婁寂寞嚴陵臥，借問何人與結交。
依韻贈南安方處士五首 二 徐夤
休把羸蹄蹋霜雪，書成何處獻君王。嵩山好與浮丘約，三十六峰雲外鄉。
依韻贈南安方處士五首 三 徐夤
百萬僧中不爲僧，比君知道僅誰能。無家寄泊南安縣，六月門前也似冰。
依韻贈南安方處士五首 四 徐夤
兩鬢當春却似秋，僻居誇近野僧樓。落花明月皆臨水，明月不流花自流。
依韻贈南安方處士五首 五 徐夤
晉楚忙忙起戰塵，龔黃門外有高人。一畦雲薤三株竹，席上先生未是貧。
依韻荅黃校書 徐夤
慈恩雁塔參差榜，杏苑鶯花次第遊。白日有愁猶可散，青山高臥況無愁。
傷進士謝庭皓 徐夤
獻書猶未達明君，何事先遊岱岳雲。惟有春風護冤魄，與生青草蓋孤墳。
偶題二首 一 徐夤
買骨須求騏驥骨，愛毛宜採鳳皇毛。駑駘燕雀堪何用，仍向人前價例高。
偶題二首 二 徐夤
賦就長安振大名，斬蛇功與樂天爭。歸來延壽溪頭坐，終日無人問一聲。
猨 徐夤
宿有喬林飲有溪，生來蹤跡遠塵泥。不知心更愁何事，每向深山夜夜啼。
追和賈浪仙古鏡 徐夤
誰開黃帝橋山冢，明月飛光出九泉。狼藉蘚痕磨不盡，黑雲殘點汙秋天。
蝴蝶三首 一 徐夤
不並難飛繭裏蛾，有花芳處定經過。天風相送輕飄去，却笑[蜘蛛]謾織羅。
蝴蝶三首 二 徐夤
苒苒雙雙拂畫欄，佳人偷眼再三看。莫欺翼短飛長近，試就花間撲已難。
蝴蝶三首 三 徐夤
栩栩無因繫得他，野園荒徑一何多。不聞絲竹誰教舞，應仗流鶯爲唱歌。
寄華山司空侍郎 徐夤
山掌林中第一人，鶴書時或問眠雲。莫言疎野全無事，明月清風肯放君。
初夏戲題 徐夤
長養薰風拂曉吹，漸開荷芰落薔薇。青蟲也學莊周夢，化作南園蛺蝶飛。
客舍寓懷 錢珝
灑灑灘聲晚霽時，客亭風袖半披垂。野雲行止誰相待，明月襟懷祗自知。無伴偶吟溪上路，有花偷笑臘前枝。牽情景物潛惆悵，忽似傷春遠別離。
送王郎中 錢珝
惜別遠相送，却成惆悵多。獨歸回首處，爭那暮山何。
江行無題一百首 一 錢珝
傾酒向漣漪，乘流欲去時。寸心同尺璧，投此報馮夷。
江行無題一百首 二 錢珝
江曲全縈楚，雲飛半自秦。峴山迴首望，如別故鄉人。
江行無題一百首 三 錢珝
浦煙含夜色，冷日轉秋旻。自有沈碑在，清光不照人。
江行無題一百首 四 錢珝
楚岸雲空合，楚城人不來。祗今誰善舞，莫恨廢章臺。
江行無題一百首 五 錢珝
行背青山郭，吟當白露秋。風流無屈宋，空詠古荆州。
江行無題一百首 六 錢珝
晚來漁父喜，網重欲收遲。恐有長江使，金錢願贖龜。
江行無題一百首 七 錢珝
去指龍沙路，徒懸象闕心。夜涼無遠夢，不爲偶聞砧。
江行無題一百首 八 錢珝
霧雲疎有葉，雨浪細無花。穩放扁舟去，江天自有涯。
江行無題一百首 九 錢珝
好日當秋半，層波動旅腸。已行千里外，誰與共秋光。
江行無題一百首 十 錢珝
潤色非東里，官曹更建章。宦遊難自定，來喚櫂船郎。
江行無題一百首 十一 錢珝
夜江清未曉，徒惜月光沉。不是因行樂，堪傷老大心。
江行無題一百首 十二 錢珝
翳日多喬木，維舟取束薪。靜聽江叟語，盡是厭兵人。
江行無題一百首 十三 錢珝
箭漏日初短，汀煙草未衰。雨餘雖更綠，不是採蘋時。
江行無題一百首 十四 錢珝
山雨夜來漲，喜魚跳滿江。岸沙平欲盡，垂蓼入船窗。
江行無題一百首 十五 錢珝
渚邊新鴈下，舟上獨淒涼。俱是南來客，憐君綴一行。
江行無題一百首 十六 錢珝
雲密連江暗，風斜著物鳴。一杯真戰將，笑爾作愁兵。
江行無題一百首 十七 錢珝
柳拂斜開路，籬邊數戶村。可能還有意，不掩向江門。
江行無題一百首 十八 錢珝
不識相如渴，徒吟子美詩。江清惟獨看，心外更誰知。
江行無題一百首 十九 錢珝
牽路沿江狹，沙崩岸不平。盡知行處險，誰肯載時輕。
江行無題一百首 二十 錢珝
憔悴異靈均，非讒作逐臣。如逢漁父問，未是獨醒人。
江行無題一百首 二十一 錢珝
水含秋夜靜，雲帶夕陽高。詩癖非吾病，何妨吮短豪。
江行無題一百首 二十二 錢珝
帶舟維古岸，還似阻西陵。箕伯無多怒，回頭詎不能。
江行無題一百首 二十三 錢珝
秋雲久無雨，江燕社猶飛。却笑舟中客，今年未得歸。
江行無題一百首 二十四 錢珝
帆翅初張處，雲鵬怒翼同。莫愁千里路，自有到來風。
江行無題一百首 二十五 錢珝
佳節雖逢菊，浮生正似萍。故山何處望，荒岸小長亭。
江行無題一百首 二十六 錢珝
月下江流靜，村荒人語稀。鷺鴛雖有伴，仍共影雙飛。
江行無題一百首 二十七 錢珝
斗轉月未落，舟行夜已深。有村知不遠，風便數聲砧。
江行無題一百首 二十八 錢珝
櫂驚沙鳥迅，飛濺夕陽波。不顧魚多處，應防一目羅。
江行無題一百首 二十九 錢珝
行到楚江岸，蒼茫人正迷。秪如秦塞遠，格磔鷓鴣啼。
江行無題一百首 三十 錢珝
漸覺江天遠，難逢故國書。可能無往事，空食鼎中魚。
江行無題一百首 三十一 錢珝
岸草連荒色，村聲樂稔年。晚晴貪穫稻，閑却採菱船。
江行無題一百首 三十二 錢珝
灘淺多遊鷺，江清易見魚。怪來吟未足，秋物欠紅蕖。
江行無題一百首 三十三 錢珝
蛩響依沙草，螢飛透水煙。夜涼誰詠史，空泊運租船。
江行無題一百首 三十四 錢珝
睡穩葉舟輕，風微浪不驚。人居蘆葦岸，終夜動秋聲。
江行無題一百首 三十五 錢珝
自念平生意，曾期一郡符。可知因謫宦，斑鬢入江湖。
江行無題一百首 三十六 錢珝
水天涼夜月，不是少清光。好景隨人物，秦淮憶建康。
江行無題一百首 三十七 錢珝
古來多思客，搖落恨江潭。今日秋風至，蕭疎過沔南。
江行無題一百首 三十八 錢珝
映竹疑村好，穿蘆覺渚幽。漸安無曠土，薑芋當農收。
江行無題一百首 三十九 錢珝
煙渚復煙渚，畫屏休畫屏。引愁天末去，數點暮山青。
江行無題一百首 四十 錢珝
秋風動客心，寂寂不成吟。飛上危檣立，鶯啼報好音。
江行無題一百首 四十一 錢珝
見底高秋水，開懷萬里天。旅吟還有伴，沙柳數枝蟬。
江行無題一百首 四十二 錢珝
九日自佳節，扁舟無一杯。曹園舊罇酒，戲馬憶高臺。
江行無題一百首 四十三 錢珝
兵火有餘燼，貧村纔數家。無人爭曉渡，殘月下寒沙。
江行無題一百首 四十四 錢珝
渚禽菱芡足，不向稻粱爭。靜宿涼灣月，應無失侶聲。
江行無題一百首 四十五 錢珝
輕雲未撲霜，樹杪橘初黃。行是知名物，過風過水香。
江行無題一百首 四十六 錢珝
土曠深耕少，江平遠釣多。平生皆棄本，金革竟如何。
江行無題一百首 四十七 錢珝
海月非常物，等閑不可尋。披沙應有地，淺處定無金。
江行無題一百首 四十八 錢珝
風晚冷颼颼，蘆花已白頭。舊來紅葉寺，堪憶玉京秋。
江行無題一百首 四十九 錢珝
渺渺望天涯，清漣浸赤霞。難逢星漢使，烏鵲日乘槎。
江行無題一百首 五十 錢珝
風好來無陣，雲開去有踪。釣歌無遠近，應喜罷艨艟。
江行無題一百首 五十一 錢珝
吳疆連楚甸，楚俗異吳鄉。謾把罇中物，無人啄蟹黃。
江行無題一百首 五十二 錢珝
岸綠野煙遠，江紅斜照微。撑開小漁艇，應到月明歸。
江行無題一百首 五十三 錢珝
雨餘江始漲，漾漾見流薪。曾歎河中木，斯言憶古人。
江行無題一百首 五十四 錢珝
垂露晚猶濃，清風不易逢。涉江雖已晚，高樹搴芙蓉。
江行無題一百首 五十五 錢珝
乘舟維夏口，煙野獨行時。不見頭陀寺，空懷幼婦碑。
江行無題一百首 五十六 錢珝
晚泊武昌岸，津亭疎柳風。數株曾手植，好事憶陶公。
江行無題一百首 五十七 錢珝
舟航依浦定，星斗滿江寒。若比陰霾日，何妨夜未闌。
江行無題一百首 五十八 錢珝
近戍離金落，孤岑望火門。惟將知命意，瀟灑向乾坤。
江行無題一百首 五十九 錢珝
叢菊生堤上，此花長後時。有人還採掇，何必在春期。
江行無題一百首 六十 錢珝
景夕殘霞落，秋寒細雨晴。短纓何用濯，舟在月中行。
江行無題一百首 六十一 錢珝
堤壞漏江水，地坳成野塘。晚荷人不折，留取作秋香。
江行無題一百首 六十二 錢珝
左宦終何路，攄懷亦自寬。襞牋嘲白鷺，無意喻梟鸞。
江行無題一百首 六十三 錢珝
樓空人不歸，雲白去時衣。黃鶴無心下，長應笑令威。
江行無題一百首 六十四 錢珝
白帝朝驚浪，陽臺暮映雲。等閑生險易，世路秪如君。
江行無題一百首 六十五 錢珝
櫓慢生輕浪，帆虛帶白雲。客船雖狹小，容得瘦將軍。
江行無題一百首 六十六 錢珝
靜看秋江水，風微浪漸平。人間馳競處，塵土自波成。
江行無題一百首 六十七 錢珝
風借帆方疾，風回櫂却遲。較量人世事，不校一毫釐。
江行無題一百首 六十八 錢珝
咫尺愁風雨，匡廬不可登。秪疑雲霧窟，猶有六朝僧。
江行無題一百首 六十九 錢珝
江草何多思，冬青尚滿洲。誰能驚鵩鳥，作賦爲沙鷗。
江行無題一百首 七十 錢珝
幸有煙波興，寧辭筆硯勞。緣情無怨刺，却似反離騷。
江行無題一百首 七十一 錢珝
沙上獨行時，高吟到楚詞。難將垂岸蓼，盈把當江蘺。
江行無題一百首 七十二 錢珝
秋寒鷹隼健，逐雀下雲空。知是江湖客，無心擊塞鴻。
江行無題一百首 七十三 錢珝
幽懷念煙水，長恨隔龍沙。今日滕王閣，分明見落霞。
江行無題一百首 七十四 錢珝
江流何渺渺，懷古獨依依。漁父非賢者，蘆中但有磯。
江行無題一百首 七十五 錢珝
風雨正甘寢，雲霓忽曉晴。放歌雖自遣，一歲又崢嶸。
江行無題一百首 七十六 錢珝
幽思正遲遲，沙邊濯弄時。自憐非博物，猶未識鳧葵。
江行無題一百首 七十七 錢珝
曾有煙波客，能歌西塞山。落花惟待月，一釣紫菱灣。
江行無題一百首 七十八 錢珝
千頃水紋細，一拳嵐影孤。君山寒樹綠，曾過洞庭湖。
江行無題一百首 七十九 錢珝
光闊重湖水，低斜遠鴈行。未曾無興詠，多謝沈東陽。
江行無題一百首 八十 錢珝
晚菊繞江壘，忽如開古屏。莫言時節過，白日有餘馨。
江行無題一百首 八十一 錢珝
日落長亭晚，山門步障青。可憐無酒分，處處有旗亭。
江行無題一百首 八十二 錢珝
遠岸無行樹，經霜有伴紅。停船搜好句，題葉贈江楓。
江行無題一百首 八十三 錢珝
身世比行舟，無風亦暫休。敢言終破浪，惟願穩乘流。
江行無題一百首 八十四 錢珝
數畝蒼苔石，煙蒙鶴卵洲。定因詞客遇，名字始風流。
江行無題一百首 八十五 錢珝
興閑停桂楫，路好過松門。不負佳山水，還開酒一樽。
江行無題一百首 八十六 錢珝
短檝休敲桂，孤根自駐萍。自憐非劒氣，空向斗牛星。
江行無題一百首 八十七 錢珝
高浪如銀屋，江風一發時。筆端降太白，才大語終奇。
江行無題一百首 八十八 錢珝
細竹漁家路，晴陽看結罾。喜來邀客坐，分與折腰菱。
江行無題一百首 八十九 錢珝
平湖五百里，江水想通波。不奈扁舟去，其如決計何。
江行無題一百首 九十 錢珝
數逢雲斷處，去岸映高山。身到章江日，應猶未得閑。
江行無題一百首 九十一 錢珝
一灣斜照水，三版順風船。未敢相邀釣，勞生只自憐。
江行無題一百首 九十二 錢珝
江雨正霏微，江村晚渡稀。何曾妨釣艇，更待得魚歸。
江行無題一百首 九十三 錢珝
新野舊樓名，潯陽勝賞情。照人長一色，江月共淒清。
江行無題一百首 九十四 錢珝
願飲西江水，那吟北渚愁。莫教留滯跡，遠比蔡昭侯。
江行無題一百首 九十五 錢珝
湖口分江水，東流獨有情。常時好風物，誰伴謝宣城。
江行無題一百首 九十六 錢珝
潯陽江畔菊，應似古來秋。爲問幽棲客，吟時得酒不。
江行無題一百首 九十七 錢珝
高峯有佳號，千尺倚寒風。若使爐煙在，猶應爲上公。
江行無題一百首 九十八 錢珝
萬木已清霜，江邊村事忙。故溪黃稻熟，一夜夢中香。
江行無題一百首 九十九 錢珝
楚水苦縈回，征帆落又開。可緣非直路，却有好風來。
江行無題一百首 一百 錢珝
遠謫歲時[晏]，暮江風雨寒。仍愁繫舟處，驚夢近長灘。
春恨三首 一 錢珝
負罪將軍在北朝，秦淮芳草綠迢迢。高臺愛妾魂銷盡，始得丘遲爲一招。
春恨三首 二 錢珝
久戍臨洮報未歸，篋香銷盡別時衣。身輕願比蘭堦蝶，萬里還尋塞草飛。
春恨三首 三 錢珝
永巷頻聞小苑遊，舊恩如淚亦難收。君前願報新顏色，團扇須防白露秋。
蜀國偶題 錢珝
忽憶明皇西幸時，暗傷潛恨竟誰知。佩蘭應語宮臣道，莫向金盤進茘枝。
未展芭蕉 錢珝
冷燭無煙綠蠟乾，芳心猶卷怯春寒。一緘書箚藏何事，會被東風暗拆看。
同程九早入中書 錢珝
漢家賢相重英奇，蟠木何材也見知。不意雲霄能自致，空驚鵷鷺忽相隨。臘雪初明柏子殿，春光欲上萬年枝。獨慚皇鑒明如日，未厭春光向玉墀。
陳情獻中丞 喻坦之
孤拙竟何營，徒希折桂名。始終誰肯薦，得失自難明。貢乏雄文獻，歸無瘠土耕。滄江長發夢，紫陌久慙行。意縱求知切，才惟懼鑒精。五言非琢玉，十載看遷鶯。取進心甘鈍，傷嗟骨每驚。塵襟痕積淚，客鬢白新莖。顧盼身堪教，吹噓羽覺生。依門情轉切，荷德力須傾。獎善猶憐貢，垂恩必不輕。從茲便提挈，雲路自生榮。
長安雪後 喻坦之
碧落雲收盡，天涯雪霽時。草開當井地，樹折帶巢枝。野渡滋寒麥，高泉漲禁池。遙分丹闕出，迴對上林宜。宿片攀簷取，凝花就砌窺。氣凌禽翅束，凍入馬蹄危。北想連沙漠，南思極海涯。冷光兼素彩，向暮朔風吹。
送友人遊東川 喻坦之
食盡須分散，將行幾願留。春兼三月閏，人擬半年遊。風俗同吳地，山川擁梓州。思君登棧道，猨嘯始應愁。
題樟亭驛樓 喻坦之
危檻倚山城，風帆檻外行。日生滄海赤，潮落浙江清。秋晚遙峰出，沙乾細草平。西陵煙樹色，長見伍員情。
大梁送友人東遊 喻坦之
自古東西路，舟車此地分。河聲梁苑夜，草色楚田曛。鴈已多南去，蟬猶在此聞。聖朝無諫獵，何計謁明君。
送友人遊蜀 喻坦之
爲儒早得名，爲客不憂程。春盡離丹闕，花繁到錦城。雪消巴水漲，日上劍關明。預想迴來樹，秋蟬已數聲。
留別友人書齋 喻坦之
相見不相暌，一留日已西。軒涼庭木大，巷僻鳥巢低。背俗修琴譜，思家話藥畦。卜鄰期太華，同上上方梯。
題耿處士林亭 喻坦之
身向閑中老，生涯本豁然。草堂山水下，漁艇鳥花邊。窺井猨兼鹿，啼林鳥雜蟬。何時人事了，依此亦高眠。
商於逢友人 喻坦之
行役何時了，年年骨肉分。春風來漢棹，雪路入商雲。水險溪難定，林寒鳥異羣。相逢聊坐石，啼狖語中聞。
灞上逢故人 喻坦之
花落杏園枝，驅車問路岐。人情誰可會，身事自堪疑。嶽雨狂雷送，溪槎漲水吹。家山如此景，幾處不相隨。
晚泊旴𣅿 喻坦之
廣葦夾深流，蕭蕭到海秋。宿船橫月浦，驚鳥遶霜洲。雲濕淮南樹，笳清泗水樓。徒懸鄉國思，羈跡尚東游。
代北言懷 喻坦之
困馬榆關北，那堪落景催。路行沙不絕，風與雪兼來。草得春猶白，鴻侵夏始迴。行人莫遠入，戍角有餘哀。
和范秘書宿省中作 喻坦之
清省宜寒夜，仙才稱獨吟。鐘來宮轉漏，月過閤移陰。鶴避燈前盡，芸高幄外深。想知因此興，暫動憶山心。
寄華陰姚少府 喻坦之
泰華當公署，爲官興可知。硯和青靄凍，簾對白雲垂。峻掌光浮日，危蓮影入池。料於三考內，應惜德音移。
路泊富春寄友人 喻坦之
江鐘寒夕微，江鳥望巢飛。木落山城出，潮生海棹歸。獨吟霜島月，誰寄雪天衣。此別三千里，關西信更稀。
銅雀妓二首 一 崔道融
嚴妝垂玉筯，妙舞對清風。無復君王顧，春來起漸慵。
銅雀妓二首 二 崔道融
歌咽新翻曲，香銷舊賜衣。陵園春雨暗，不見六龍歸。
春閨二首 一 崔道融
寒食月明雨，落花香滿泥。佳人持錦字，無雁寄遼西。
春閨二首 二 崔道融
欲剪宜春字，春寒入剪刀。遼陽在何處，莫望寄征袍。
江上逢故人 崔道融
故里琴樽侶，相逢近臘梅。江村買一醉，破淚却成咍。
牧豎 崔道融
牧豎持蓑笠，逢人氣傲然。臥牛吹短笛，耕却傍溪田。
江夕 崔道融
江心秋月白，起柁信潮行。蛟龍化爲人，半夜吹笛聲。
擬樂府子夜四時歌四首 一 崔道融
吳子愛桃李，月色不到地。明朝欲看花，六宮人不睡。
擬樂府子夜四時歌四首 二 崔道融
涼軒待月生，暗裏螢飛出。低迴不稱意，蛙鳴亂清瑟。
擬樂府子夜四時歌四首 三 崔道融
月色明如晝，蟲聲入戶多。狂夫自不歸，滿地無天河。
擬樂府子夜四時歌四首 四 崔道融
銀缸照殘夢，零淚霑粉臆。洞房猶自寒，何況關山北。
寄人二首 一 崔道融
花上斷續雨，江頭來去風。相思春欲盡，未遣酒尊空。
寄人二首 二 崔道融
澹澹長江水，悠悠遠客情。落花相與恨，到地一無聲。
江鷗 崔道融
白鳥波上棲，見人懶飛起。爲有求魚心，不是戀江水。
漢宮詞 崔道融
獨詔胡衣出，天花落殿堂。他人不敢妬，垂淚向君王。
旅行 崔道融
少壯經勤苦，衰年始浪遊。誰憐不龜手，他處却封侯。
春題二首 一 崔道融
青春未得意，見花却如讐。路逢白面郎，醉插花滿頭。
春題二首 二 崔道融
滿眼桃李花，愁人如不見。別有惜花人，東風莫吹散。
病起二首 一 崔道融
病起春已晚，曳筇傷綠苔。強攀庭樹枝，喚作花未開。
病起二首 二 崔道融
病起遶庭除，春泥黏屐齒。如從萬里來，骨肉滿面喜。
峽路 崔道融
清猨啼不住，白水下來新。八月莫爲客，夜長愁殺人。
鑾駕東回 崔道融
兩川花捧御衣香，萬歲山呼輦路長。天子還從馬嵬過，別無惆悵似明皇。
釣魚 崔道融
閑釣江魚不釣名，瓦甌斟酒暮山青。醉頭倒向蘆花裏，却笑無端犯客星。
西施 崔道融
苧蘿山下如花女，占得姑蘇臺上春。一笑不能亡敵國，五湖何處有功臣。
馬嵬 崔道融
萬乘淒涼蜀路歸，眼前珠翠與心違。重華不是風流主，湘水猶傳泣二妃。
羯鼓 崔道融
華清宮裏打撩聲，供奉絲簧束手聽。寂莫鑾輿斜谷裏，是誰翻得雨淋鈴。
寄李左司 崔道融
柏臺蘭省共清風，鳴玉朝聯夜被同。肯信人間有兄弟，一生長在別離中。
梅 崔道融
溪上寒梅初滿枝，夜來霜月透芳菲。清光寂莫思無盡，應待琴尊與解圍。
天台陳逸人 崔道融
絕粒空山秋復春，欲看滄海化成塵。近拋三井更深去，不怕虎狼唯怕人。
溪上遇雨二首 一 崔道融
回塘雨脚如繰絲，野禽不起沈魚飛。耕蓑釣笠取未暇，秋田有望從淋漓。
溪上遇雨二首 二 崔道融
坐看黑雲銜猛雨，噴灑前山此獨晴。忽驚雲雨在頭上，却是山前晚照明。
秋夕 崔道融
自憐三十未西遊，傍山尋水過却秋。一夜雨聲多少事，不思量盡到心頭。
關下 崔道融
百二山河壯帝畿，關門何事更開遲。應從漏却田文後，每度聞雞不免疑。
溪夜 崔道融
積雪消來溪水寬，滿樓明月碎琅玕。漁人拋得釣筒盡，却放輕舟下急灘。
山居臥疾廣利大師見訪 崔道融
桐谷孫枝已上弦，野人猶臥白雲邊。九天飛錫應相誚，三到行朝二十年。
悲李拾遺二首 一 崔道融
故友從來匪石心，諫多難得主恩深。行朝半夜煙塵起，曉殿吁嗟一鏡沈。
悲李拾遺二首 二 崔道融
天涯時有北來塵，因話它人及故人。也是先皇能罪己，殿前頻得觸龍鱗。
題李將軍傳 崔道融
猨臂將軍去似飛，彎弓百步虜無遺。漢文自與封侯得，何必傷嗟不遇時。
鏡湖雪霽貽方干 崔道融
天外曉嵐和雪望，月中歸棹帶冰行。相逢半醉吟詩苦，應抵寒猨褭樹聲。
謝朱常侍寄貺蜀茶剡紙二首 一 崔道融
瑟瑟香塵瑟瑟泉，驚風驟雨起爐煙。一甌解却山中醉，便覺身輕欲上天。
謝朱常侍寄貺蜀茶剡紙二首 二 崔道融
百幅輕明雪未融，薛家凡紙漫深紅。不應點染閑言語，留記將軍蓋世功。
讀杜紫微集 崔道融
紫微才調復知兵，長覺風雷筆下生。還有枉拋心力處，多於五柳賦閑情。
寓吟集 崔道融
陶集篇篇皆有酒，崔詩句句不無杯。醉來已共身安約，讓却詩人作酒魁。
溪居即事 崔道融
籬外誰家不繫船，春風吹入釣魚灣。小童疑是有村客，急向柴門去却關。
雞 崔道融
買得晨雞共雞語，常時不用等閑鳴。深山月黑風雨夜，欲近曉天啼一聲。
楊柳枝詞 崔道融
霧撚煙搓一索春，年年長似染來新。應須喚作風流線，繫得東西南北人。
楚懷王 崔道融
宮花一朵掌中開，緩急翻爲敵國媒。六里江山天下笑，張儀容易去還來。
對早梅寄友人二首 一 崔道融
憶得前年君寄詩，海邊三見早梅詞。與君猶是海邊客，又見早梅花發時。
對早梅寄友人二首 二 崔道融
憶得去年有遺恨，花前未醉到無花。清芳一夜月通白，先脫寒衣送酒家。
句 崔道融
萬里一點白，長空鳥不飛。如今却羨相如富，猶有人間四壁居。
苦吟 盧延讓
莫話詩中事，詩中難更無。吟安一箇字，撚斷數莖鬚。險覓天應悶，狂搜海亦枯。不同文賦易，爲著者之乎。
松寺 盧延讓
山寺取涼當夏夜，共僧蹲坐石堦前。兩三條電欲爲雨，七八箇星猶在天。衣汗稍停牀上扇，茶香時撥澗中泉。通宵聽論蓮華義，不藉松窗一覺眠。
贈僧 盧延讓
浮世浮華一斷空，偶拋煩惱到蓮宮。高僧解語牙無水，老鶴能飛骨有風。野色吟餘生竹外，山陰坐久入池中。禪師莫問求名苦，滋味過於食蓼蟲。
逢友人赴闕 盧延讓
正當天下待雍熙，丹詔徴來早爲遲。倚馬才高猶愛藝，問牛心在肯容私。吏開黃閣排班處，民擁青門看入時。却笑郡人留不得，感恩唯擬立生祠。
哭李郢端公 盧延讓
軍門半掩槐花宅，每過猶聞哭臨聲。北固暴亡兼在路，東都權葬未歸塋。漸窮老僕慵看馬，著慘佳人暗理箏。詩侶酒徒消散盡，一場春夢越王城。
謝楊尚書惠櫻桃 盧延讓
滿合虛紅怕動搖，尚書知重賜櫻桃。揉藍尚帶新鮮葉，潑血猶殘舊折條。萬顆真珠輕觸破，一團甘露軟含消。春來老病尤珍荷，併食中腸似火燒。
寒食日戲贈李侍御 盧延讓
十二街如市，紅塵咽不開。灑蹄驄馬汗，沒處看花來。
樊川寒食二首 一 盧延讓
寒食權豪盡出行，一川如畫雨初晴。誰家絡絡游春盛，擔入花間軋軋聲。
樊川寒食二首 二 盧延讓
鞍馬和花總是塵，歌聲處處有佳人。五陵年少麤於事，栲栳量金買斷春。
句 盧延讓
只訛些子緣，應耗沒多光。臂鷹健卒懸氈帽，騎馬佳人卷畫衫。每過私第邀看鶴，長著公裳送上驢。名紙毛生五門下，家僮骨立六街中。雲間鬧鐸騾駝至，雪裏殘骸虎拽來。樹上諮諏批頰鳥，窗間壁駮叩頭蟲。莫欺零落殘牙齒，曾吃紅綾餅餤來。渡水蹇驢雙耳直，避風羸僕一肩高。高據襄陽播盛名，問人人道是詩星。涼雨打低殘菡萏，急風吹散小蜻蜓。
宮怨二首 一 柯崇
塵滿金爐不炷香，黃昏獨自立重廊。笙歌何處承恩寵，一一隨風入上陽。
宮怨二首 二 柯崇
長門槐柳半蕭疎，玉輦沈思恨有餘。紅淚漸消傾國態，黃金誰爲達相如。
早春池亭獨游三首 一 劉象
春意送殘臘，春晴融小洲。蒲茸纔簇岸，柳頰已遮樓。便有杯觴興，可攄羈旅愁。鳧鷖亦相狎，盡日戲清流。
早春池亭獨游三首 二 劉象
清流環綠篠，清景媚虹橋。鶯刷初遷羽，莎拳擬拆苗。細沙擢暖岸，淑景動和飆。倍憶同袍侶，相歡倒一瓢。
早春池亭獨游三首 三 劉象
一瓢歡自足，一日興偏多。幽意人先賞，疎叢蝶未過。知音新句苦，窺沼醉顏酡。萬慮從相擬，今朝欲奈何。
鷺鷥 劉象
潔白孤高生不同，頂絲清軟冷搖風。窺魚翹立荷香裏，慕侶低翻柳影中。幾日下巢辭紫閣，多時凝目向晴空。摩霄志在潛修羽，會接鑾凰別葦叢。
春夜二首 一 劉象
幾處兵戈阻路岐，憶山心切與山違。時難何處披懷抱，日日日斜空醉歸。
春夜二首 二 劉象
一別杜陵歸未期，秪憑魂夢接親知。近來欲睡兼難睡，夜夜夜深聞子規。
郪中感舊 劉象
頃年曾住此中來，今日重游事可哀。憶得幾家歡宴處，家家家業盡成灰。
書懷寄友人 沈顏
江湖勞遍尋，祗自長愁襟。到處慵開口，何人可話心。登樓得句遠，望月抒情深。却憶山齋後，猿聲相伴吟。
贈張全義 楊凝式
洛陽風景實堪哀，昔日曾爲瓦子堆。不是我公重葺理，至今猶是一堆灰。
題懷素酒狂貼後 楊凝式
十年揮素學臨池，始識王公學衛非。草聖未須因酒發，筆端應解化龍飛。
句 楊凝式
押引蝗蟲到洛京，合消郡守遠相迎。到此今經三紀春。
奉試詔用拓拔思恭爲京北收復都統 李琪
飛騎經巴棧，鴻恩及夏臺。將從天上去，人自日邊來。此處金門遠，何時玉輦迴。早平關右賊，莫待詔書催。
寄孫儲 孫定
行行血淚灑塵襟，事逐東流渭水深。秋跨蹇驢風尚緊，靜投孤店日初沈。一枝猶挂東堂夢，千里空馳北巷心。明月悲歌又前去，滿城煙樹噪春禽。
江南行 許晝
江南蕭灑地，本自與君宜。固節還同我，虛心欲待誰。澗泉傍借響，山木共含滋。粉膩蟲難篆，叢疎鳥易窺。盡應逢野渡，中忽見村祠。葉掃秋空靜，根橫古塹危。影迷寒靄裏，聲出夜風時。客棹深深過，人家遠遠移。游邊曾結念，到此數題詩。莫恨成龍晚，成龍會有期。
中秋月 許晝
應是蟾宮別有情，每逢秋半倍澄清。清光不向此中見，白髮爭教何處生？閑地占將真可惜，幽窗分得始爲明。殷勤好長來年桂，莫遣平人道不平。
臨終詩 薛凖
舊國深恩不易酬，又離繼母出他州。誰知天怒無因息，積媿終身乞速休。
觀修處士畫桃花圖歌 裴諧
一從天寶王維死，于今始遇修夫子。能向鮫綃四幅中，丹青暗與春爭工。勾芒若見應羞殺，暈綠勻紅漸分別。堪憐彩筆似東風，一朵一枝隨手發。燕支乍溼如含露，引得嬌鶯癡不去。多少遊蜂盡日飛，看遍花心求入處。工夫妙麗實奇絕，似對韶光好時節。偏宜留著待深冬，鋪向樓前殛霜雪。
長安春日 曹松
浩浩看花晨，六街揚遠塵。塵中一丈日，誰是晏眠人。御柳舞着水，野鸎啼破春。徒云多失意，猶自惜離秦。
崇義里言懷 曹松
馬蹄京洛岐，復此少閑時。老積滄洲夢，秋乖白閣期。平生五字句，一夕滿頭絲。把向侯門去，侯門未可知。
僧院松 曹松
此木韻彌全，秋霄學瑟弦。空知百餘尺，未定幾多年。古甲磨雲拆，孤根捉地堅。何當拋一幹，作蓋道場前。
貽世 曹松
富者非義取，樸風爭肯還。紅塵不待曉，白首有誰閒。淺度四溟水，平看諸國山。只消年作劫，俱到總無間。
南遊 曹松
直到南箕下，方諳漲海頭。君恩過銅柱，戎節限交州。犀占花陰臥，波衝瘴色流。遠夷非不樂，自是北人愁。
言懷 曹松
冥心坐似癡，寢食亦如遺。爲覓出人句，秪求當路知。豈能窮到老，未信達無時。此道須天付，三光幸不私。
月 曹松
寥寥天地內，夜魄爽何輕。頻見此輪滿，即應華髮生。不圓爭得破，纔正又須傾。人事還如此，因知倚伏情。
書懷 曹松
默默守吾道，望榮來替愁。吟詩應有罪，當路却如讐。陸海儻難溺，九霄爭便休。敢言名譽出，天未白吾頭。
夏雲 曹松
勢能成岳仞，頃刻長崔嵬。瞑鳥飛不到，野風吹得開。一天分萬態，立地看忘回。欲結暑宵雨，先聞江上雷。
塞上行 曹松
上將擁黃鬚，安西逐指呼。離鄉俱少壯，到磧減肌膚。風雪夜防塞，腥羶朝繫胡。爲君樂戰死，誰喜作征夫。
晨起 曹松
曉色教不睡，卷簾清氣中。林殘數枝月，髮冷一梳風。竝鳥含鐘語，欹荷隔霧空。莫疑營白日，道路本無窮。
感世 曹松
觸目盡如幻，幻中能幾時。愁來捨行樂，事去莫吞悲。白髮不由己，黃金留待誰。耕煙得銘誌，翻爲古人思。
觀華夷圖 曹松
落筆勝縮地，展圖當晏寧。中華屬貴分，遠裔占何星。分寸辨諸岳，斗升觀四溟。長疑未到處，一一似曾經。
山上寒夜呈進士許棠 曹松
山寒草堂暖，寂夜有良朋。讀易分高燭，煎茶取折冰。庭垂河半角，窗露月微稜。俱入論心地，爭無俗者憎。
滕王閣春日晚眺 曹松
凌春帝子閣，偶眺日移西。浪勢平花塢，帆陰上柳堤。凝嵐藏宿翼，疊鼓碎歸蹄。只此長吟詠，因高思不迷。
鍾陵野步 曹松
岡扉聊自啓，信步出波邊。野火風吹闊，春冰鶴啄穿。渚檣齊驛樹，山鳥入公田。未創孤雲勢，空思白閣年。
哭胡處士 曹松
故人江閣在，重到事悠悠。無爾向潭上，爲吾傾甕頭。空餘赤楓葉，墮落釣魚舟。疑是沖虛去，不爲天地囚。
青龍寺贈雲顥法師 曹松
紫檀衣且香，春殿日尤長。此地開新講，何山鏁舊房。僧名喧北闕，師印續南方。莫惜青蓮喻，秦人聽未忘。
薦福寺贈應制白公 曹松
才子紫檀衣，明君寵顧時。講昇高座懶，書荅重臣遲。瓶勢傾圓頂，刀聲落碎髭。還聞穿內去，隨駕進新詩。
觀山寺僧穿井 曹松
雲僧鑿山井，寒碧在中庭。況是分嵓眼，同來下石瓶。旁痕終變蘚，圓影即澄星。異夜天龍蟄，應聞說葉經。
送德光禪師 曹松
天涯緣事了，又造石霜微。不以千峰險，唯將獨影歸。有爲嫌假佛，無境是真機。到後流沙錫，何時更有飛。
贈南陵李主簿 曹松
外邑官同隱，寧勞短吏趨。看雲情自足，愛酒逸應無。簟席彈碁子，衣裳惹印朱。仍聞陂水近，亦擬掉菰蒲。
慈恩寺東樓 曹松
寺樓涼出竹，非與曲江賒。野火流穿苑，秦山疊入巴。風梢離衆葉，岸角積虛沙。此地鐘聲近，令人思未涯。
古塚 曹松
代遠已難問，纍纍次古城。民田侵不盡，客路踏還平。作穴蛇分蟄，依岡鹿繞行。唯應風雨夕，鬼火出林明。
訪山友 曹松
一逕通高屋，重雲翳兩原。山寒初宿頂，泉落未知根。急雨洗荒壁，驚風開靜門。聽君吟廢夜，苦却建溪猿。
林下書懷寄建州李頻員外 曹松
一從諸事嬾，海上跡宜沉。吾道不當路，鄙人甘入林。雲垂方覓鶴，月濕始收琴。水石南州好，誰陪刻骨吟。
猿 曹松
曾宿三巴路，今來不願聽。雲根啼片白，峰頂擲尖青。護果憎禽啄，栖霜覷葉零。唯應臥嵐客，憐爾傍嵒扃。
秋日送方干遊上元 曹松
天高淮泗白，料子趨修程。汲水疑山動，揚帆覺岸行。雲離京口樹，鴈入石頭城。後夜分遙念，諸峰霜露生。
山中言事 曹松
嵐靄潤窗櫺，吟詩得冷癥。教餐有效藥，多媿獨行僧。雲濕煎茶火，冰封汲井繩。片扉深著掩，經國自無能。
望九華寄池陽太守 曹松
造化峰峰異，宜教岳德謙。靈蹤載籍古，怪刃刺雲尖。盤蹙陵陽壯，孤標建鄴瞻。霽餘堪洗目，青出謝家簷。
上廣州支使王拾遺 曹松
明時應不諫，天幕稱仙才。聘入關中去，人從帝側來。詩窗盛島嶼，檄盾照風雷。幾度陪旄節，營巡海色迴。
贈華陰李明府 曹松
佩墨縣兼清，約關西近城。三峰豈不重，厚地戴猶輕。雪篠欹難直，風泉噴易橫。須知高枕外，長是勸民耕。
送人庭鶴 曹松
度歲休籠閉，身輕好羽儀。白雲□是伴，滄海得因誰。唳起遺殘食，盤餘在逈枝。條風頻雨去，只恐更相隨。
寄崇聖寺僧 曹松
不醉長安酒，冥心只似師。望山吟過日，伴鶴立多時。溝遠流聲細，林寒綠色遲。菴西蘿月夕，重約語空期。
金陵道中寄 曹松
忍苦待知音，無時省廢吟。始爲分路客，莫問向隅心。嶠翠藏幽瀑，枝風下曉禽。憶君秋欲盡，馬上秣陵砧。
都門送許棠東歸 曹松
舊客東歸遠，長安詩少朋。去愁分磧鴈，行計逐鄉僧。華岳無時雪，黃河漫處冰。知辭國門路，片席認西陵。
送進士喻坦之遊太原 曹松
北鄙征難盡，詩愁滿去程。廢巢侵燒色，荒塚入鋤聲。逗野河流濁，離雲磧日明。幷州戎壘地，角動引風生。
九江暮春書事 曹松
楊柳城初鏁，輪蹄息去蹤。春流無舊岸，夜色失諸峰。影動漁邊火，聲遲話後鐘。明朝廻去鴈，誰向北郊逢。
再到洪州望西山 曹松
洪州向西顧，不忍暫忘君。記得瀑泉落，省同幽鳥聞。一廻經雨雹，長有剩風雲。未定却栖息，前頭江海分。
贈胡處士 曹松
年光離岳色，帶疾臥南原。白日與無事，俗人嗔閉門。樵魚臨片水，野鹿入荒園。莫問榮華事，清霜點髮根。
書翠巖寺壁 曹松
何年話尊宿，瞻禮此堂中。入郭非無路，歸林自學空。濺瓶雲嶠水，逆磬雪川風。時說南廬事，知師用意同。
題湖南岳麓寺 曹松
海雲山上寺，每到每開襟。萬木長不住，細泉聽更深。蜩沾高雨斷，鳥遇夕嵐沈。此地良宵月，秋懷隔楚砧。
贈衡山麋明府 曹松
爲縣瀟湘水，門前樹配苔。晚吟公籍少，春醉積林開。滌硯松香起，擎茶岳影來。任官當此境，更莫夢天台。
塞上 曹松
邊寒來所闊，今日復明朝。河凌堅通馬，胡雲缺見雕。砂中程獨泣，鄉外隱誰招。廻首若經歲，靈州生柳條。
邊上送友人歸寧 曹松
鄉路穿京過，寧心去少同。日斜尋闊磧，春盡逐歸鴻。獨樹河聲外，凝笳塞色中。憐君到此處，却背老萊風。
除夜 曹松
殘臘即又盡，東風應漸聞。一宵猶幾許，兩歲欲平分。燎暗傾時斗，春通綻處芬。明朝遙捧酒，先合祝堯君。
貽住山僧 曹松
罷講巡巖塢，無窮得野情。臘高猶伴鹿，夏滿不歸城。雲朵緣崖發，峰陰截水清。自然雙洗耳，唯任白毫生。
題鶴鳴泉 曹松
仙鶴曾鳴處，泉兼半井苔。直峰拋影入，片月瀉光來。瀲灩侵顏冷，深沉慰眼開。何因值舟頂，滿汲石瓶廻。
吊賈島二首 一 曹松
先生不折桂，謫去抱何冤。已葬離燕骨，難招入劒魂。旅墳低却草，稚子哭勝猿。冥寞如搜句，宜邀賀監論。
吊賈島二首 二 曹松
青斾低寒水，清笳出曉風。鳥來傷賈傅，馬立葬滕公。松柏青山上，城池白日中。一朝今古隔，惟有月明同。
憶江西幷悼亡友 曹松
前心奈兵阻，悔作豫章分。芳草未歸日，故人多是墳。帆行出岫雨，馬踐過江雲。此地一罇酒，當時皆以文。
九江送方干歸鏡湖 曹松
一檣懸五兩，此日動歸風。客路拋湓口，家林入鏡中。譚餘雲出嶠，詠苦月欹空。更若看鳷鵲，何人夜坐同。
顧少府池上 曹松
池上分行種，公庭覺少塵。根離潮水岸，韻爽判曹人。正午廻魚影，方昏息鷺身。無時不動詠，滄島思方頻。
喜友人歸上元別業 曹松
一檣千里外，隱者興宜孤。落日長邊海，秋風滿故都。掩關苔色老，盤逕葉聲枯。匡岳來時過，遲廻絕頂無。
曲江暮春雪霽 曹松
霽動江池色，春殘一去游。菰風生馬足，槐雪滴人頭。北闕塵未起，南山青欲流。如何多別地，却得醉汀洲。
立春日 曹松
春飲一杯酒，便吟春日詩。木梢寒未覺，地脉暖先知。鳥囀星沈後，山分雪薄時。賞心無處說，悵望曲江池。
石頭懷古 曹松
日月出又沒，臺城空白雲。雖寬百姓土，漸缺六朝墳。禾黍是亡國，山河歸聖君。松聲驟雨足，幾寺晚鐘聞。
哭胡處士 曹松
丘中久不起，將謂詔書來。及見凌雲說，方知掩夜臺。白衣歸北路，玄造亦遺才。世上亡君後，詩聲更大哉。
贈餘干袁明府 曹松
一雨西城色，陶家心自清。山銜中郭分，雲卷下湖程。公署聞流木，人煙入廢城。難忘楚盡處，新有越吟生。
贈雷鄉張明府 曹松
任官征戰後，度日寄閑身。封卷還高客，飛書問野人。廢田教種糓，生路遣尋薪。若起柴桑興，無先漉酒巾。
覽春牓喜孫鄠成名 曹松
門外報春牓，喜君天子知。舊愁渾似雪，見日總消時。塔下牡丹氣，江頭楊柳絲。風光若有分，無處不相宜。
己亥歲二首 一 曹松
澤國江山入戰圖，生民何計樂樵蘇。憑君莫話封侯事，一將功成萬骨枯。
己亥歲二首 二 曹松
傳聞一戰百神愁，兩岸彊兵過未休。誰道滄江總無事，近來長共血爭流。
送僧入廬山 曹松
若到江州二林寺，遍遊應未出雲霞。廬山瀑布三千仞，畫破青霄始落斜。
送僧入蜀過夏 曹松
師言結夏入巴峰，雲水廻頭幾萬重。五月峨眉須近火，木皮領重只如冬。
江西逢僧省文 一 曹松
閩地高僧楚地逢，僧遊蠻錫挂垂松。白雲逸性都無定，纔出雙峰愛五峰。
江西逢僧省文 二 曹松
高僧不負雪峰期，却伴青霞入翠微。百葉巖前霜欲降，九枝松上鶴初歸。風生碧澗魚龍躍，威振金樓燕雀飛。想得白蓮花上月，滿山猶帶舊光輝。
水精念珠 曹松
等量紅縷貫晶熒，盡道勻圓別未勝。鑿斷玉潭盈尺水，琢成金地兩條冰。輪時秪恐星侵佛，掛處常疑露滴僧。幾度夜深尋不著，瑠[瓈]爲殿月爲燈。
南海旅次 曹松
憶歸休上越王臺，歸思臨高不易裁。爲客正當無鴈處，故園誰道有書來。城頭早角吹霜盡，郭裏殘潮蕩月回。心似百花開未得，年年爭發被春催。
南朝 曹松
三籬蓋馳道，風烈一無取。時見牧牛童，嗔牛喫禾黍。
言懷 曹松
出山不得意，謁帝值戈鋋。豈料爲文日，翻成用武年。
寒食日題杜鵑花 曹松
一朵又一朵，併開寒食時。誰家不禁火，總在此花枝。
鍾陵寒食日郊外閑游 曹松
可憐時節足風情，杏子粥香如冷餳。無奈春風輸舊火，遍教人喚作山櫻。
陪湖南李中丞宴隱溪 曹松
竹林啼鳥不知休，羅列飛橋水亂流。觸散柳絲回玉勒，約開蓮葉上蘭舟。酒邊舊侶真何遜，雲裏新聲是莫愁。若值主人嫌晝短，應陪秉燭夜深遊。
別湖上主人 曹松
門繫釣舟雲滿岸，借君幽致坐移旬。湖村夜呌白蕪鴈，菱市曉喧深浦人。遠水日邊重作雪，寒林燒後別生春。不辭更住醒還醉，太一東峰歸夢頻。
贈廣宣大師 曹松
憶昔同游紫閣雲，別來三十二回春。白頭相見雙林下，猶是清朝未退人。
鍾陵寒食日與同年裴顏李先輩鄭校書郊外閑游 曹松
寒節鍾陵香騎隨，同年相命楚江湄。雲間影過鞦韆女，地上聲喧蹴踘兒。何處寄烟歸草色，誰家送火在花枝。銀瓶冷酒皆傾盡，半臥垂楊自不知。
江外除夜 曹松
千門庭燎照樓臺，總爲年光急急催。半夜臘因風卷去，五更春被角吹來。寧無好鳥思花發，應有遊魚待凍開。不是多歧漸平穩，誰能呼酒祝昭回。
七夕 曹松
牛女相期七夕秋，相逢俱喜鵲橫流。彤雲縹緲廻金輅，明月嬋娟掛玉鉤。燕羽幾曾添別恨，花容終不更含羞。更殘便是分襟處，曉箭東來射翠樓。
羅浮山下書逸人壁 曹松
海上亭臺山下烟，買時幽邃不爭錢。莫言白日催華髮，自有丹砂駐少年。漁釣未歸深竹裏，琴壺猶戀落花邊。可中更踐無人境，知是羅浮第幾天。
天台瀑布 曹松
萬仞得名云瀑布，遠看如織掛天台。休疑寶尺難量度，直恐金刀易剪裁。噴向林梢成夏雪，傾來石上作春雷。欲知便是銀河水，墮落人間合却廻。
桂江 曹松
未識佳人尋桂水，水雲先解傍壺觴。笋林次第添斑竹，雛鳥參差護錦囊。乳洞此時連越井，石樓何日到僊鄉。如飛似墮皆青壁，畫手不強元化強。
南海 曹松
傾騰界漢沃諸蠻，立望何如畫此看。無地不同方覺遠，共天無別始知寬。文魮隔霧朝含碧，老蚌凌波夜吐丹。萬狀千形皆得意，長鯨獨自轉身難。
洞庭湖 曹松
東西南北各連空，波上唯留小朵峰。長與岳陽翻鼓角，不離雲夢轉魚龍。吸廻日月過千頃，鋪盡星河剩一重。直到劫餘還作陸，是時應有羽人逢。
霍山 曹松
七千七百七十丈，丈丈藤蘿勢入天。未必展來空似翅，不妨開去也成蓮。月將河漢分巖轉，僧與龍蛇共窟眠。直是畫工須閣筆，況無名畫可流傳。
巫峽 曹松
巫山蒼翠峽通津，下有仙宮楚女真。不逐彩雲歸碧落，却爲暮雨撲行人。年年舊事音容在，日日誰家夢想頻。應是荆山留不住，至今猶得覩芳塵。
送陳樵校書歸泉州 曹松
巨塔列名題，詩心亦罕齊。除官京下闕，乞假海門西。別席侵殘漏，歸程避戰鼙。關遙秦鴈斷，家近瘴雲低。候馬春風館，迎船曉月溪。帝京須早入，莫被刺桐迷。
贈鏡湖處士方干二首 一 曹松
包含教化剩搜羅，句出東甌奈峭何。世路不妨平處少，才人唯是屈聲多。雲來島上便幽石，月到湖心忌白波。後輩難爲措機杼，先生織字得龍梭。
贈鏡湖處士方干二首 二 曹松
秪擬應星眠越絕，唯將麗什當高勳。磨礱清濁人難會，織絡虛無帝亦聞。鳥道未知山足雨，漁家已沒鏡中雲。他時莫爲三徴起，門外沙鷗解笑君。
拜訪陸處士 曹松
萬卷書邊人半白，再來惟恐降玄纁。性靈比鶴爭多少，氣力登山較幾分。吟鬢漸無前度漆，寢衣猶有昨宵雲。將知谷口耕烟者，低視齊梁楚趙君。
嶺南道中 曹松
百花成實未成歸，未必歸心與志違。但有壺觴資逸詠，盡交風景入清機。半川陰霧藏高木，一道晴蜺雜落暉。遊子馬前芳草合，鷓鴣啼歇又南飛。
春日自吳門之陽羨道中書事 曹松
勝異恣遊應未遍，路岐猶去幾時還。浪花湖闊虹蜺斷，柳線村深鳥雀閑。千室綺羅浮畫檝，兩州絲竹會茶山。眼前便是神僊事，何必須言洞府間。
將入關行次湘陰 曹松
背顧秦城在何處，圖書作伴過湘東。神鵶亂噪黃陵近，候鴈斜沈夢澤空。打槳天連晴水白，燒田雲隔夜山紅。也知漸老巖棲穩，爭奈文闈有至公。
題昭州山寺常寂上人水閣 曹松
常寂常居常寂裏，年年月月是空空。堦前未放巖根斷，屋下長教海眼通。本爲入來尋佛窟，不期行處踏龍宮。他時憶著堪圖畫，一朵雲山二水中。
廣州貽匡緒法師 曹松
口宣微密不思議，不是除貪即誡癡。祗待外方緣了日，爭看內殿詔來時。週廻海樹侵階疾，迢遞江潮應井遲。必竟懶過高坐寺，未能全讓法雲師。
贈道人 曹松
住山因以福爲庭，便向山中隱姓名。閬苑駕將雕羽去，洞天贏得綠毛生。日邊腸胃餐霞火，月裏肌膚飲露英。顧我從來斷浮濁，擬驅雞犬上三清。
送乞雨禪師臨遇南遊 曹松
活得枯樵耕者知，巡方又欲向天涯。珠穿閩國菩提子，杖把靈峰榔栗枝。春蘚任封降虎石，夜雷從傍養龍池。生緣在地南浮去，自此孤雲不可期。
南海陪鄭司空遊荔園 曹松
荔枝時節出旌斿，南國名園盡興遊。亂結羅紋照襟袖，別含瓊露爽咽喉。葉中新火欺寒食，樹上丹砂勝錦州。他日爲霖不將去，也須圖畫取風流。
李郎中林亭 曹松
秪向砌邊流野水，樽前上下看魚兒。筍蹊已長過人竹，藤徑從添拂面絲。若許白猿垂近戶，即無紅果壓低枝。大才必擬逍遙去，更遣何人佐盛時。
夜飲 曹松
良宵公子宴蘭堂，濃麝薰人獸吐香。雲帶金龍銜畫燭，星羅銀鳳瀉瓊漿。滿屏珠樹開春景，一曲歌聲遶翠梁。席上未知簾幕曉，青娥低語指東方。
駙馬宅宴罷 曹松
粉牆殘月照宮祠，宴闋銀瓶一半欹。學語鸎兒飛未穩，放身斜墜綠楊枝。
弔建州李員外 曹松
銘旌歸故里，猿鳥亦悽然。已葬桐江月，空廻建水船。客傳爲郡日，僧說讀書年。恐有吟魂在，深山古木邊。
弔李翰林 曹松
李白雖然成異物，逸名猶與萬方傳。昔朝曾侍玄宗側，大夜應歸賀監邊。山木易高迷故壠，國風長在見遺篇。投金渚畔春楊柳，自此何人繫酒船。
山中 曹松
要路豪家非往還，巖門先有不曾關。衆心惟恐地無剩，吾意亦憂天惜閑。白練曳泉窗下石，絳羅垂果枕前山。樵夫豈解營生業，貴欲自安麋鹿間。
友人池上詠蘆 曹松
秋聲誰種得，蕭瑟在池欄。葉澀栖蟬穩，叢疎宿鷺難。歛煙宜下□，颯吹省先寒。此物生蒼島，令人憶釣竿。
商山 曹松
垂白商於原下住，兒孫共死一身忙。木弓未得長離手，猶與官家射麝香。
荆南道中 曹松
十月荒郊雪氣催，依稀愁色認陽臺。遊秦分繫三條燭，出楚心殊一寸灰。高柳莫遮寒月落，空桑不放夜風廻。如何住在猿聲裏，却被蟬吟引下來。
武德殿朝退望九衢春色 曹松
玉殿朝初退，天街一看春。南山初過雨，北闕淨無塵。夾道夭桃滿，連溝御柳新。蘇舒同舜澤，煦嫗竝堯仁。佳氣浮軒蓋，和風襲縉紳。自茲憐萬物，同入發生辰。
弔北邙 曹松
山下望山上，夕陽看又曛。無人醫白髮，少地著新墳。歲代殊相遠，賢愚旋不分。東歸聊一弔，亂木倚寒雲。
及第勅下宴中獻座主杜侍郎 曹松
得召丘牆淚却頻，若無公道也無因。門前送勅朱衣吏，席上銜杯碧落人。半夜笙歌教泥月，平明桃杏放燒春。南山雖有歸溪路，爭那酬恩未殺身。
梢雲 曹松
殊質資靈貺，陵空發瑞雲。梢梢含樹影，郁郁動霞文。不比因風起，全非觸石分。葉光閑泛灩，枝彩靜氛氳。隱見心無宰，裴回慶自君。翻飛如可託，長願在橫汾。
白角簟 曹松
角簟工夫已到頭，夏來全占滿牀秋。若言保惜歸華屋，秪合封題寄列侯。學卷曉冰長怕綻，解鋪寒水不教流。蒲桃錦是瀟湘底，曾得王孫價倍酬。
碧角簟 曹松
細皮重疊織霜紋，滑膩鋪牀勝錦茵。八尺碧天無點翳，一方青玉絕纖塵。蠅行只恐煙黏足，客臥混疑水浸身。五月不教炎氣入，滿堂秋色冷龍鱗。
滕王閣春日晚望 曹松
凌春帝子閣，偶眺日移西。浪勢平花塢，帆陰上柳堤。
句 曹松
追遊若遇三清樂，行從應妨一日春。石脉水流泉滴沙，鬼燈然點松柏花。鹿眠荒圃寒蕪白，鴉噪殘陽敗葉飛。華嶽影寒清露掌，海門風急白潮頭。
頌魯 蘇拯
天推魯仲尼，周游布典墳。遊遍七十國，不令遇一君。一國如一遇，單車不轉輪。良由至化力，爲國不爲身。禮樂行未足，邅迴厄於陳。禮樂今有餘，袞旒當聖人。傷哉絕糧議，千載誤云云。
醫人 蘇拯
古人醫在心，心正藥自真。今人醫在手，手濫藥不神。我願天地鑪，多銜扁鵲身。遍行君臣藥，先從凍餒均。自然六合內，少聞貧病人。
西施 蘇拯
吳王從驕佚，天產西施出。豈徒伐一人，所希救羣物。良由上天意，惡盈戒奢侈。不獨破吳國，不獨生越水。在周名襃姒，在紂名妲己。變化本多塗，生殺亦如此。君王政不修，立地生西子。
金谷園 蘇拯
積金累作山，山高小於址。栽花比綠珠，花落還相似。徒有敵國富，不能買東市。徒有絕世容，不能樓上死。秪此上高樓，何如在平地。
賈客 蘇拯
長帆挂短舟，所願疾如箭。得喪一驚飄，生死無良賤。不謂天不祐，自是人苟患。嘗言海利深，利深不如淺。
狡兔行 蘇拯
秋來無骨肥，鷹犬遍原野。草中三穴無處藏，何況平田無穴者。
織婦女 蘇拯
伊余盡少女，一種飾螓首。徒能事機杼，與之作歌舞。歌舞片時間，黃金翻袖取。秪看舞者樂，豈念織者苦。感此嘗憶古人言，一婦不織天下寒。
水旱禱 蘇拯
禱祈勿告天，酒漿勿澆地。陰陽和也無妖氣，陰陽愆期乃人致。病生心腹不自醫，古屋澄潭何神祟。
鄒律 蘇拯
鄒律暖燕谷，青史徒編錄。人心不變遷，空吹閑草木。世患有三惑，爾律莫能抑。邊苦有長征，爾律莫能息。斯術未濟時，斯律亦何益。爭如至公一開口，吹起賢良霸邦國。
獵犬行 蘇拯
獵犬未成行，狐兔無奈何。獵犬今盈羣，狐兔依舊多。自爾初跳躍，人言多拏躩。常指天外狼，立可口中嚼。骨長毛衣重，燒殘烟草薄。狡兔何曾擒，時把家雞捉。食盡者飯翻，增養者惡壯。可嗟獵犬壯復壯，不堪兔絕良弓喪。
斷火謠 蘇拯
誰謂之推賢，於世何功果。絕爾晉侯交，禁我唐虞火。國閉檀榆煙，大禮成隳墮。暗室枯槁飯，冷面相看坐。陽昇既非佑，陰伏若爲佐。焉凍羣生腹，將止天下禍。但究冤濫刑，天道無不可。鄙哉前朝翊贊臣，訏謨之規何瑣瑣。
思婦吟 蘇拯
秋風雁又歸，邊信一何早。攬衣出門望，落葉滿長道。一從秉箕箒，十載孤懷抱。可堪日日醉寵榮，不說思君令人老。
雉兔者 蘇拯
所獵一何酷，終年耗林麓。飛走如未空，貪殘豈知足。嘗聞獵書史，可以鑒榮辱。嘗聞獵賢良，可以霸邦國。如何縱網羅，空成肥骨肉。和濟俱不聞，曷所禳顛覆。誰能爲扣天地鑪，鑄此傷生其可乎。
藥草 蘇拯
天子卹疲瘵，坤靈奉其職。年年濟世功，貴賤相兼植。因產衆草中，所希採者識。一枝當若神，千金亦何直。生草不生藥，無以彰土德。生藥不生草，無以彰奇特。國忠在臣賢，民患憑藥力。靈草猶如此，賢人豈多得。
凡草誡 蘇拯
野草凡不凡，亦應生和出。鉏夫耘藥欄，根不留其一。良由本蕪穢，著地成棄物。人生行不修，何門可容膝。不唯不爾容，得無凡草嫉。賢愚偃仰間，鑒之宜日日。
明禁忌 蘇拯
陰陽家有書，卜築多禁忌。土中若有神，穴處何無祟。我識先賢意，本誡驕侈地。恣欲剏樓臺，率情染朱翠。四面興土功，四時妨農事。可以沒凶災，四隅通一二。一年省修營，萬民停困躓。動若契於理，福匪神之遺。動若越於常，禍乃身之致。神在虛無間，土中非神位。
傷彩飾 蘇拯
朝見亦光彩，暮見亦光彩。一旦風雨飄，十分無一在。爾形才似削，爾貌不如昨。本爲是凡姿，誰教染丹雘。虛飾片時間，天意以爲惡。物假猶如此，人假爭堪作。
世迷 蘇拯
烏兔日夜行，與人運枯榮。爲善不常缺，爲惡不常盈。天道無阿黨，人心自覆傾。所以多遷變，寧合天地情。我願造化手，莫放狐兔走。恣海產珍奇，縱地生花柳。美者一齊美，醜者一齊醜。民心歸大朴，戰爭亦何有。
鴟梟 蘇拯
爲害未爲害，其如汚物類。斯言之一玷，流傳極天地。良木不得栖，清波不得戲。曾戲水堪疑，曾栖樹終棄。天不殲爾族，與夫惡相濟。地若默爾聲，與夫妖爲諱。一時懷害心，千古不能替。傷哉醜行人，茲禽亦爲譬。
漁人 蘇拯
垂竿朝與暮，披簑臥橫楫。不問清平時，自樂滄波業。長畏不得閑，幾度避遊畋。當笑釣臺上，逃名名却傳。
聞猨 蘇拯
秋風颯颯猨聲起，客恨猨哀一相似。漫向孤危驚客心，何曾解入笙歌耳。
經馬嵬坡 蘇拯
一從殺貴妃，春來花無意。此地縱千年，土香猶破鼻。寵既出常理，辱豈同常死。一等異於衆，傾覆皆如此。
經鶴臺 蘇拯
築臺非謂賢，獨聚乘軒鶴。六馬不能馭，九臯欲何託。一旦敵兵來，萬民同隕濩。如何警露禽，不似銜環雀。一物欲誤時，衆類皆成惡。至今臺基上，飛鳥不至泊。
寄遠 蘇拯
游子雖惜別，一去何時見。飛鳥猶戀巢，萬里亦何遠。妾願化爲霜，日日下河梁。若能侵鬢色，先染薄情郎。
感舊詩 路德延
初騎竹馬詠芭蕉，嘗忝名卿誦滿朝。五字便容趨絳帳，一枝尋許折丹霄。豈知流落萍蓬遠，不覺推遷歲月遙。國境未安身未立，至今顏巷守簞瓢。
小兒詩 路德延
情態任天然，桃紅兩頰鮮。乍行人共看，初語客多憐。臂膊肥如瓠，肌膚軟勝綿。長頭纔覆額，分角漸垂肩。散誕無塵慮，逍遙占地仙。排衙朱閣上，喝道畫堂前。合調歌楊柳，齊聲踏採蓮。走隄行細雨，奔巷趁輕煙。嫩竹乘爲馬，新蒲折作鞭。鶯雛金鏇繫，猫自綵絲牽。擁鶴歸晴島，驅鵝入暖泉。楊花爭弄雪，榆葉共收錢。錫鏡當胸挂，銀珠對耳懸。頭依蒼鶻裹，袖學柘枝揎。酒殢丹砂暖，茶催小玉煎。頻邀籌箸掙，時乞繡鍼穿。寶篋拏紅豆，妝奩拾翠鈿。戲袍披按褥，劣帽戴靴氈。展畫趍三聖，開屏笑七賢。貯懷青杏小，垂額綠荷圓。驚滴霑羅淚，嬌流汚錦涎。倦書饒婭姹，憎藥巧遷延。弄帳鸞綃映，藏衾鳳綺纏。指敲迎使鼓，筋撥賽神弦。簾拂魚鉤動，箏推雁柱偏。碁圖添路畫，笛管欠聲鐫。惱客初酣睡，驚僧半入禪。尋蛛窮屋瓦，探雀遍樓椽。拋果忙開口，藏鉤亂出拳。夜分圍榾柮，朝聚打鞦韆。折竹裝泥燕，添絲放紙鳶。互誇輪水碓，相教放風旋。旗小裁紅絹，書幽截碧牋。遠鋪張鴿網，低控射蠅弦。詀語時時道，謠歌處處傳。匿牕眉乍曲，遮路臂相連。鬬草當春逕，爭毬出晚田。柳傍慵獨坐，花底困橫眠。等鵲前籬畔，聽蛩伏砌邊。傍枝粘舞蝶，隈樹捉鳴蟬。平島誇趫上，層崖逞捷緣。嫩苔車跡小，深雪履痕全。競指雲生岫，齊呼月上天。蟻窠尋逕斸，蜂穴遶階填。樵唱迴深嶺，牛歌下遠川。壘柴爲屋木，和土作盤筵。險砌高臺石，危跳峻塔磚。忽陞隣舍樹，偷上後池船。項橐稱師日，甘羅作相年。明時方任德，勸爾減狂顛。
句 路德延
不是上台知姓字，五花賓館敢從容。
及第後呈朝中知己 李旭
凌晨曉鼓奏嘉音，雷擁龍迎出陸沈。金榜高懸當玉闕，錦衣即著到家林。真珠每被塵泥陷，病鶴多遭螻蟻侵。今日始知天有意，還教雪得一生心。
經費拾遺舊隱 胡駢
林下茅齋已半傾，九華幽逕少人行。不將冠劒爲榮事，只向煙蘿寄此生。松竹漸荒池上色，琴書徒立世間名。白楊風起秋山暮，時復哀猨啼一聲。
失題 一 盧頻
春淚爛羅綺，泣聲抽恨多。莫滴芙蓉池，愁傷連蔕荷。
失題 二 盧頻
一朵花葉飛，一枝花光彩。美人惜花心，但願春長在。
晚泊漢江渡 劉畋
末秋雲木輕，蓮折晚香清。雨下侵苔色，雲涼出浪聲。疊帆依岸盡，微照夾隄明。渡吏已頭白，遙知客姓名。
遊洞庭湖 裴說
楚雲團翠八百里，澧蘭吹香墮春水。白頭漁子搖蒼煙，鸂鶒眠沙曉驚起。沙頭龍叟夜歎憂，鐵笛未響春風羞。露寒紫藟結新愁，城角泣斷關河秋。謫仙欲識雷斧手，剗却古今愁共醜。鯨遊碧落杳無踪，作詩三歎君知否。瀛洲一櫂何時還，滿江宮錦看湖山。
懷素臺歌 裴說
我呼古人名，鬼神側耳聽。杜甫李白與懷素，文星酒星草書星。永州東郭有奇怪，筆冢墨池遺跡在。筆冢低低高如山，墨池淺淺深如海。我來恨不已，爭得青天化爲一張紙。高聲喚起懷素書，搦管研朱點湘水。欲歸家，重歎嗟。眼前有三箇字，枯樹槎，烏梢蛇，墨老鵶。
聞砧 裴說
深閨乍冷鑑開篋，玉筯微微濕紅頰。一陣霜風殺柳條，濃煙半夜成黃葉。垂垂白練明如雪，獨下閑堦轉淒切。祗知抱杵搗秋砧，不覺高樓已無月。時聞寒雁聲相喚，紗窓只有燈相伴。幾展齊紈又嬾裁，離腸恐逐金刀斷。細想儀形執牙尺，回刀剪破澄江色。愁捻銀鍼信手縫，惆悵無人試寬窄。時時舉袖勻紅淚，紅牋謾有千行字。書中不盡心中事，一片慇懃寄邊使。
春早寄華下同人 裴說
正是花時節，思君寢復興。市沽終不醉，春夢亦無憑。岳面懸青雨，河心走濁冰。東門一條路，離恨鎮相仍。
贈衡山令 裴說
君吟十二載，辛苦必能官。造化猶難隱，生靈豈易謾。猿跳高岳靜，魚擺大江寬。與我爲同道，相留夜話闌。
南中縣令 裴說
寂寥雖下邑，良宰有清威。苦節長如病，爲官豈肯肥。山多村地狹，水淺客舟稀。上國搜賢急，陶公早晚歸。
寄曹松 裴說
莫怪苦吟遲，詩成鬢亦絲。鬢絲猶可染，詩病却難醫。山暝雲橫處，星沈月側時。冥搜不可得，一句至公知。
贈賓貢 裴說
惟君懷至業，萬里信悠悠。路向東[溟]出，枝來北闕求。家無一夜夢，帆挂隔年秋。鬢髮爭禁得，孤舟往復愁。
棋 裴說
十九條平路，言平又嶮巇。人心無算處，國手有輸時。勢逈流星遠，聲乾下雹遲。臨軒才一局，寒日又西垂。
送人宰邑 裴說
官小任還重，命官難偶然。皇恩輕一邑，赤子病三年。瘦馬稀飡粟，羸童不識錢。如君清苦節，到處有人傳。
春暖送人下第 裴說
相送短亭前，知君愚復賢。事多憑夜夢，老爲待明年。春樹添山脊，晴雲學曉煙。雄文有公道，此別莫澘然。
湖外送何崇入閣 裴說
因詩相識久，忽此告臨途。便是有船發，也須容市沽。精吟五箇字，穩泛兩重湖。長短逢公道，清名振帝都。
送進士蘇瞻亂後出家 裴說
因亂事空王，孤心亦不傷。梵僧爲骨肉，柏寺作家鄉。眼閉千行淚，頭梳一把霜。詩書不得力，誰與問蒼蒼。
秋日送河北從事 裴說
北風沙漠地，吾子遠從軍。官路雖非遠，詩名要且聞。蟬悲欲落日，鵰下擬陰雲。此去難相戀，前山摻袂分。
喜友人再面 裴說
一別幾寒暄，迢迢隔塞垣。相思長有事，及見却無言。靜坐將茶試，閑書把葉翻。依依又留宿，圓月上東軒。
對雪 裴說
大片向空舞，出門肌骨寒。路岐平即易，溝壑滿應難。兔穴歸時失，禽枝宿處乾。豪家寧肯厭，五月畫圖看。
冬日後作 裴說
寂寞掩荆扉，昏昏坐欲癡。事無前定處，愁有併來時。日影纔添線，鬢根已半絲。明庭正公道，應許苦心詩。
冬日作 裴說
糲食擁敗絮，苦吟吟過冬。稍寒人却健，太飽事多慵。樹老生煙薄，牆陰貯雪重。安能只如此，公道會相容。
中秋月 裴說
一歲幾盈虧，當軒重此期。幸無偏照處，剛有不明時。色靜雲歸早，光寒鶴睡遲。相看吟未足，皎皎下疎籬。
終南山 裴說
九衢南面色，蒼翠絕纖塵。寸步有閑處，百年無到人。禁林寒對望，太華淨相鄰。誰與羣峰並，祥雲瑞露頻。
訪道士 裴說
高岡微雨後，木脫草堂新。惟有疎慵者，來看淡薄人。竹牙生礙路，松子落敲巾。麤得玄中趣，當期宿話頻。
般若寺 裴說
南嶽古般若，自來天下知。翠籠無價寺，光射有名詩。一水湧獸跡，五峰排鳳儀。高僧引閑步，晝出夕陽歸。
題岳州僧舍 裴說
喜到重湖北，孤州橫晚煙。鷺銜魚入寺，鵶接飯隨船。松檜君山逈，菰蒲夢澤連。與師吟論處，秋水浸遙天。
過洞庭湖 裴說
浪高風力大，挂席亦言遲。及到堪憂處，爭如未濟時。魚龍侵莫測，雷雨動須疑。此際情無賴，何門寄所思。
旅行聞寇 裴說
動步憂多事，將行問四鄰。深山不畏虎，當路却防人。豪富田園廢，疲羸屋舍新。自慙爲旅客，無計避煙塵。
旅次衡陽 裴說
欲往幾經年，今來意豁然。江風長借客，岳雨不因天。戲鷺飛輕雪，驚鴻呌亂煙。晚秋紅藕裏，十宿寄漁船。
不出院僧 裴說
四遠參尋徧，修行却不行。耳邊無俗語，門外是前生。塔見移來影，鐘聞過去聲。一齋唯默坐，應笑我營營。
湖外寄處賓上人 裴說
怪得意相親，高攜一軸新。能搜大雅句，不似小乘人。嶽麓擎枯檜，瀟湘吐白蘋。他年遇同道，爲我話風塵。
寄貫休 裴說
憶昔與吾師，山中靜論時。總無方是法，難得始爲詩。凍犬眠乾葉，飢禽啄病梨。他年白蓮社，猶許重相期。
哭處默上人 裴說
淒涼繐幕下，香吐一燈分。鬬老輸寒檜，留閑與白雲。挈盂曾幾度，傳衲不教焚。泣罷重回首，暮山鐘半聞。
廬山瀑布 裴說
靜景憑高望，光分翠嶂開。嶮飛千尺雪，寒撲一聲雷。過去雲衝斷，旁來燒隔廻。何當住峰下，終歲絕塵埃。
華山上方 裴說
獨上上方上，立高聊稱心。氣衝雲易黑，影落縣多陰。有雲草不死，無風松自吟。會當求大藥，他日復追尋。
鷺鷥 裴說
秋江清淺時，魚過亦頻窺。却爲分明極，翻成所得遲。浴偎紅日色，棲壓碧蘆枝。會共鵷同侶，翺翔應可期。
寄僧知乾 裴說
貌高清入骨，帝里舊臨壇。出語經相似，行心佛證安。
亂中偷路入故鄉 裴說
愁看賊火起諸烽，偷得餘程悵望中。一國半爲亡國燼，數城俱作古城空。
柳 裴說
高拂危樓低拂塵，灞橋攀折一何頻。思量却是無情樹，不解迎人只送人。
岳陽兵火後題僧舍 裴說
十年兵火真多事，再到禪扉却破顏。唯有兩般燒不得，洞庭湖水老僧閑。
句 裴說
讀書貧裏樂，搜句靜中忙。苦吟僧入定，得句將成功。是事精皆易，唯詩會却難。因攜一家住，贏得半年吟。吟餘潮入浦，坐久燒移山。三年清似水，六月冷如冰。一通紅錦重，三事紫羅輕。瘦肌寒帶粟，病眼餒生花。避亂一生多，雪留寒竹寺舍冷。風撼早梅城郭香，畫毬輕蹴壺中地。綵索高飛掌上身。
贈唐山人 李洞
垂鬚長似髮，七十色如黳。醉眼青天小，吟情太華低。千年松繞屋，半夜雨連溪。邛蜀路無限，往來琴獨攜。
送雲卿上人游安南 李洞
春往海南邊，秋聞半夜蟬。鯨吞洗鉢水，犀觸點燈船。島嶼分諸國，星河共一天。長安却迴日，松偃舊房前。
鄭補闕山居 李洞
高節諫垣客，白雲居靜坊。馬飢餐落葉，鶴病曬殘陽。野霧昏朝燭，溪牋惹御香。相招倚蒲壁，論句夜何長。
送曹郎中南歸時南中用軍 李洞
桂水淨和天，南歸似謫仙。繫絛輕象笏，買布接蠻船。海氣蒸鼙軟，江風激箭偏。罷郎吟亂裏，帝遠豈知賢。
錦江陪兵部鄭侍郎話詩著棊 李洞
落葉濺吟身，會棊雲外人。海枯搜不盡，天定著長新。月上分題遍，鐘殘布子勻。忘餐二絕境，取意鑄陶鈞。
中秋月 李洞
四十五秋宵，月分千里毫。冷沈中嶽短，光溢太行高。不寐清人眼，移棲濕鶴毛。露華臺上別，吟望十年勞。
送沈光赴福幕 李洞
泉齊嶺鳥飛，雨熟荔枝肥。南斗看應近，北人來恐稀。潮浮廉使宴，珠照島僧歸。幕下逢遷拜，何官着茜衣。
賦得送賈島謫長江 李洞
敲驢吟雪月，謫出國西門。行傍長江影，愁深汨水魂。笻攜過竹寺，琴典在花村。飢拾山松子，誰知賈傅孫。
河陽道中 李洞
衝風仍躡凍，提轡手頻呵。得事應須早，愁人不在多。雪田平入塞，煙郭曲隨河。飜憶江濤裏，船中睡蓋蓑。
送知己赴濮州 李洞
中路行僧謁，郵亭話海濤。劒搖林狖落，旗閃岳禽高。苔長空州獄，花開夢省曹。濮陽流政化，一半布風騷。
送行脚僧 李洞
缾枕繞腰垂，出門何所之。毳衣霑雨重，椶笠看山欹。夜觀入枯樹，野眠逢斷碑。鄰房母淚下，相課別離詞。
龍州送人赴舉 李洞
獻策赴招攜，行宮積翠西。挈囊秋卷重，轉棧晚峰齊。踏月趨金闕，拂雲看御題。飛鳴豈回顧，獨鶴困江泥。
送安撫從兄夷偶中丞 李洞
奉詔向軍前，朱袍暎雪鮮。河橋吹角凍，嶽月卷旗圓。僧救焚經火，人修著釣船。六州安撫後，萬戶解衣眠。
宿鳳翔天柱寺窮易玄上人房 李洞
天柱暮相逢，吟思天柱峰。墨研青露月，茶吸白雲鐘。臥語身黏蘚，行禪頂拂松。探玄爲一決，明日去臨邛。
下第送張霞歸覲江南 李洞
此道背於時，攜歸一軸詩。樹沈孤鳥遠，風逆蹇驢遲。草入吟房壞，潮衝釣石移。恐傷歡覲意，半路摘愁髭。
送人之天台 李洞
行李一枝藤，雲邊曉扣冰。丹經如不謬，白髮亦何能。淺井仙人鏡，明珠海客燈。乃知真隱者，笑就漢廷徴。
維摩暢林居 李洞
諸方游幾臘，五夏五峰銷。越講迎騎象，蕃齋懺射鵰。冷筇和雪倚，朽櫟帶雲燒。從此西林老，瞥然三萬朝。
送張喬下第歸宣州 李洞
詩道世難通，歸寧楚浪中。早程殘嶽月，夜泊隔淮鐘。一鏡隨雙鬢，全家老半峰。無成來往過，折盡謝亭松。
送盧郎中赴金州 李洞
雲明天嶺高，刺郡輟仙曹。危棧窺猿頂，公庭埽鶴毛。出軍青壁罅，話道白眉毫。遠集歌謠客，州前泊幾艘。
江干即事 李洞
病臥四更後，愁聞報早衙。隔關沈水鳥，侵郭噪園鴉。吏瘦餐溪栢，身羸憑海槎。滿朝吟五字，應不老煙霞。
寄賀鄭常侍 李洞
山亦懷恩地，高禽盡下飛。吏穿霞片望，僧埽月稜歸。省拜墀煙近，林居玉漏微。曾令駐錫話，聊用慰攀依。
登樓 李洞
川上值樓開，寒山四面來。竹吹人語遠，峰礙鳥飛迴。生死別離陌，朝昏雲雨堆。誰知獨立意，濺淚落莓苔。
早春友人訪別南歸 李洞
南歸來取別，窮巷坐青苔。一盞薄醨酒，數枝零落梅。潮生楚驛閉，星在越樓開。明日望君處，前臨風月臺。
題雲際寺 李洞
開門風雪頂，上徹困飛禽。猿戲青冥裏，人行紫閣陰。臘泉冰下出，夜磬月中尋。盡欲居巖室，如何不住心。
山寺老僧 李洞
雲際衆僧裏，獨攢眉似愁。護茶高夏臘，愛火老春秋。海浪南曾病，河冰北苦遊。歸來諸弟子，白徧後生頭。
同僧宿道者院 李洞
攜文過水宿，拂席四廊塵。墜果敲樓瓦，高螢暎鶴身。點燈吹葉火，談佛悟山人。盡有棲霞志，好謀三教鄰。
古栢 李洞
手植知何代，年齊偃蓋松。結根生別樹，吹子落鄰峰。古榦經龍嗅，高煙過雁衝。可佳繁葉盡，聲不礙秋鐘。
贈王鳳二山人 李洞
山兄望鶴信，山弟聽烏占。養藥同開鼎，休棊各枕奩。相逢九江底，共到五峰尖。願許爲三友，羞將白髮撏。
避地冬夜與二三禪侶吟集茅齋 李洞
四海通禪客，搜吟會草亭。撚髭孤燭白，閉目衆山青。松挂敲冰杖，罏溫注月缾。獨愁懸舊斾，笏冷立殘星。
贈道微禪師 李洞
銅缾澀瀉水，出磧躡蓮層。猛虎降低鼠，盤鵰望小蠅。通禪五天日，照祖幾朝燈。短髮歸林白，何妨剃未能。
弔草堂禪師 李洞
杖屨疑師在，房關四壁蛬。貯缾經臘水，響塔隔山鐘。乳鴿沿苔井，齋猿散雪峰。如何不見性，倚徧寺前松。
宿長安蘇雍主簿廳 李洞
縣對數峰雲，官清主簿貧。聽更池上鶴，伴值岳陽人。井鎖煎茶水，廳關擣藥塵。往來多屣步，同舍即諸鄰。
秋宿潤州劉處士江亭 李洞
北夢風吹斷，江邊處士亭。吟生萬井月，見盡一天星。浪靜魚衝鎖，窗高鶴聽經。東西渺無際，世界半滄溟。
秋宿經上人房 李洞
江房無葉落，松影帶山高。滿寺中秋月，孤窗入夜濤。舊真懸石壁，衰髮落銅刀。臥聽曉耕者，與師知苦勞。
冬日題覺公牛頭蘭若 李洞
天寒高木靜，一磬隔川聞。鼎水看山汲，臺香埽雪焚。鶴歸惟認剎，僧步不離雲。石室開禪後，輪珠謝聖君。
送皇甫校書自蜀下峽歸覲襄陽 李洞
蜀道波不竭，巢烏出浪痕。松陰蓋巫峽，雨色徹荆門。宿寺青山盡，歸林綵服翻。苦吟懷凍餒，爲弔浩然魂。
題西明寺攻文僧林復上人房 李洞
誰寄湘南信，陰窗硯起津。燒痕碑入集，海角寺留真。樓憩長空鳥，鐘驚半闕人。御溝圓月會，似在草堂身。
寄翠微無可上人 李洞
遠近衆心歸，居然占翠微。展經猿識字，聽法虎知非。泉注城池夢，霞生侍衛衣。玄機不可學，何似總無機。
喜鸞公自蜀歸 李洞
禁院對生臺，尋師到綠槐。寺高猿看講，鐘動鳥知齋。埽石月盈箒，濾泉花滿篩。歸來逢聖節，吟步上堯階。
題新安國寺 李洞
佛亦遇艱難，重興疊廢壇。偃松枝舊折，畫竹粉新乾。開講宮娃聽，拋生禁鳥餐。鐘聲入帝夢，天竺化長安。
蕃寇侵逼南歸道中 李洞
雲州三萬騎，南走疾飛鷹。迴磧星低雁，孤城月伴僧。敲關通漢節，傾府守河冰。無處論邊事，歸溪夜結罾。
送東宮賈正字之蜀 李洞
南朝獻晉史，東蜀瞰巴樓。長棧懷宮樹，疎峰露劒州。半空飛雪化，一道白雲流。若次江邊邑，宗詩爲徧搜。
弔侯圭常侍 李洞
我重君能賦，君褒我解詩。三堂一拜遇，四海兩心知。影挂僧挑燭，名傳鶴拂碑。涪江弔孤塚，片月下峨嵋。
顏上人房 李洞
御溝臨岸行，遠岫見雲生。松下度三伏，磬中銷五更。雨淋經閣白，日閃剃刀明。海畔終須去，燒燈老國清。
題薛少府莊 李洞
何須鑿井飲，門占古溪居。寂寞苔牀臥，寒虛玉柄書。有期登白閣，又得賞紅蕖。清淺蒲根水，時看鷺啄魚。
寄太白隱者 李洞
開闢已來雪，爲山長欠春。高遮辭磧雁，寒噤入川人。棧閣交冰柱，耕樵隔日輪。此中棲息者，不識兩京塵。
登圭峰舊隱寄薦福棲白上人 李洞
返照塔輪邊，殘霖滴幾懸。夜寒吟病甚，秋健講聲圓。粟穗乾燈焰，苔根濁水泉。西峰埋蘚石，秋月即師禪。
弔膳曹從叔郎中 李洞
華省支殘俸，寒蔬辦祭稀。安墳對白閣，買石折朱衣。蜀客彈琴哭，江鷗入宅飛。帆吹佳句遠，不獨徧王畿。
亂後龍州送鄭郎中兼寄鄭侍御 李洞
待車登疊嶂，經亂集鴒原。省壞蘭終潔，臺寒栢有根。縣清江入峽，樓靜雪連村。莫隱匡山社，機雲受晉恩。
段秀才溪居送從弟遊涇隴 李洞
抱疾寒溪臥，因循草木青。相留開夏蜜，辭去見秋螢。朔雪痕侵雍，邊烽焰照涇。煙沈隴山色，西望涕交零。
題劉相公光德里新搆茅亭 李洞
野色迷亭曉，龍墀待押班。帶涎移海木，兼雪寫湖山。月白吟牀冷，河清直印閑。唐封三萬里，人偃翠微間。
賀昭國從叔員外轉本曹郎中 李洞
苔砌塔陰濃，朝回尚叫蛬。粟徴山縣欠，官轉水曹重。燈照樓中雨，書求海上峰。詩家無驟顯，一一古人蹤。
贈宋校書 李洞
曾伴元戎獵，寒來夢北軍。閑身不計日，病鶴放歸[雲]。石上鋪碁勢，船中賭酒分。長言買天姥，高臥謝人羣。
越公上人洛中歸寄南孟家兄弟 李洞
洛下因歸去，官西憶二龍。笠漫河岸雪，衣着虢城鍾。睡鴨浮寒水，樵人出遠峰。賀當化閭俗，護取草堂松。
龍州送裴秀才 李洞
違拜斾旗前，松陰路半千。樓衝高雪會，驛閉亂雲眠。牓挂臨江省，名題赴宅筵。人求新蜀賦，應貴浣花牋。
題慈恩友人房 李洞
賈生耽此寺，勝事入詩多。鶴宿星千樹，僧歸燒一坡。塔稜垂雪水，江色暎茶鍋。長久堪棲息，休言憶鏡波。
寄竇禪山薛秀才 李洞
竇嶺吟招隱，新詩滿集賢。白衫春絮暖，紅紙夏雲鮮。琴纏江絲細，棊分海石圓。因知醉公子，虛寫世人傳。
西蜀與崔先生話東洛舊遊 李洞
王屋峭難名，三刀夢四更。日升當地缺，星盡未天明。度雪雲林濕，穿松角韻清。崔家開錦浪，憶着水窗聲。
上昭國水部從叔郎中 李洞
極南極北游，東汎復西流。行匝中華地，魂銷四海秋。題詩在瓊府，附舶出青州。不遇一公子，彈琴弔古丘。
題玉芝趙尊師院 李洞
曉起磬房前，真經誦百篇。漱流星入齒，照鏡石差肩。靜閉街西觀，存思海上仙。閑聽說五嶽，窮徧一根蓮。
送盧少府之任鞏洛 李洞
從知東甸尉，銓注似恩除。帶土移嵩朮，和泉送尹魚。印牀寒鷺宿，壁記醉僧書。堂下諸昆在，無妨候起居。
錦城秋寄懷弘播上人 李洞
極頂雲兼凍，孤城露洗初。共辭嵩少雪，久絕貝多書。遠照雁行細，寒條狖挂虛。分泉煎月色，憶就茗林居。
送舍弟之山南 李洞
南山入谷遊，去徹山南州。下馬雲未盡，聽猿星正稠。印茶泉遶石，封國角吹樓。遠宦有何興，貧兄無計留。
題南鑒公山房 李洞
竹房開處峭，迥挂半山燈。石磬敲來穴，不知何代僧。講歸雙袖雪，禪起一盂冰。唯說黃桑屐，當時着秣陵。
送知己 李洞
郡清官舍冷，枕席濺山泉。藥氣來人外，燈光到鶴邊。夢秦書印斗，思越畫漁船。擲笏南歸去，波濤路幾千。
過野叟居 李洞
野人居止處，竹色與山光。留客羞蔬飯，灑泉開草堂。雨餘松子落，風過朮苗香。盡日無炎暑，眠君青石牀。
弔鄭賓客 李洞
朝行喪名節，嶽色慘天風。待漏秋吟斷，焚香夜直空。骨寒依壠草，家盡逐邊鴻。一弔知音後，歸來碎嶧桐。
送從叔書記山陰隱居 李洞
山頂絕茅居，雲泉遶枕虛。燒移僧影瘦，風展鷺行疎。卷箔清江月，敲松紫閣書。由來簪組貴，不信教猿鋤。
寄清演 李洞
忽聞清演病，可料苦吟身。不見近詩久，徒言華髮新。別來山已破，住處月爲鄰。幾遶庭前樹，于今四十春。
遷村居二首 一 李洞
移居入村宇，樹闕見城隍。雲水雖堪畫，恩私不可忘。猿涎滴鶴氅，麈尾拂僧牀。棄逐隨樵牧，何由報稻粱。
遷村居二首 二 李洞
歌樂聽常稀，茅亭靜掩扉。槎來垂釣次，月落問安歸。遠客傳燒研，幽禽看衲衣。眼前無俗事，松雨蜀山輝。
出山覩春牓 李洞
未老鬢毛焦，心歸向石橋。指霞辭二紀，吟雪遇三朝。連席頻登相，分廊尚祝堯。迴眸舊行侶，免使負嵩樵。
賈島墓 李洞
一第人皆得，先生豈不銷。位卑終蜀士，詩絕占唐朝。旅葬新墳小，魂歸故國遙。我來因奠灑，立石用爲標。
觀水墨障子 李洞
若非神助筆，硯水恐藏龍。研盡一寸墨，埽成千仞峰。壁根堆亂石，牀罅插枯松。嶽麓穿因鼠，湘江綻爲蛬。挂衣嵐氣濕，夢枕浪頭舂。只爲少顏色，時人著意慵。
對棊 李洞
小檻明高雪，幽人鬬智棊。日斜拋作劫，月午蹙成遲。倚杖湘僧筭，翹松野鶴窺。側楸敲醒睡，片石夾吟詩。雨點匳中漬，燈花局上吹。秋濤寒竹寺，此興謝公知。
題竹溪禪院 李洞
溪邊山一色，水擁竹千竿。鳥觸翠微濕，人居酷暑寒。風搖缾影碎，沙陷履痕端。爽極青崖樹，平流綠峽灘。閑來披衲數，漲後卷經看。三境通禪寂，囂塵染著難。
投獻吏部張侍郎十韻 李洞
苔染馬蹄青，何曾似在城。不於僧院宿，多傍御溝行。隱岫侵巴疊，租田帶渭平。肩囊尋省寺，袖軸徧公卿。夢入連濤郡，書來積雪營。淚隨邊雁墮，魂逐夜蟬驚。發憤巡江塔，無眠數縣更。玄都一病客，興善幾回鶯。貢藝披沙細，酬恩戴嶽輕。心期公子念，滴酒在雕楹。
終南山二十韻 李洞
關內平田窄，東西截杳冥。雨侵諸縣黑，雲破九門青。暫看猶無暇，長棲信有靈。古苔秋漬斗，積霧夜昏螢。怒恐撞天漏，深疑隱地形。盤根連北嶽，轉影落南溟。窮穴何山出，遮蠻上國寧。殘陽高照蜀，敗葉遠浮涇。斸竹煙嵐凍，偷湫雨雹腥。閑房僧灌頂，浴澗鶴遺翎。梯滑危緣索，雲深靜唱經。放泉驚鹿睡，聞磬得人醒。踏著神仙宅，敲開洞府扃。棊殘秦士局，字缺晉公銘。一谷勢當午，孤峰聳起丁。遠平丹鳳闕，冷射五侯廳。萬丈冰聲折，千尋樹影停。望中仙島動，行處月輪馨。疊石移臨砌，研膠潑上屏。明時獻君壽，不假老人星。
感知上刑部鄭侍郎 李洞
寄掩白雲司，蜀都高臥時。鄰僧照寒竹，宿鳥動秋池。帝誦嘉蓮表，人吟寶劒詩。石渠流月斷，畫角截江吹。閑出黃金勒，前飛白鷺鶿。公心外國說，重望兩朝推。靜蘚斜圭影，孤窗響錫枝。興幽松雪見，心苦硯冰知。緣杖蟲聲切，過門馬足遲。漏殘終卷讀，日下大名垂。平磧容鵰上，仙山許狖窺。數聯金口出，死免愧丘爲。
敘事寄薦福栖白 李洞
險倚石屏風，秋濤夢越中。前朝吟會散，故國講流終。北地聞巴狖，南山見磧鴻。樓高驚雨闊，木落覺城空。兔滿期姚監，蟬稀別楚公。淨缾光照客，拄杖朽生蟲。平地塔千尺，半空燈一籠。祝堯談幾句，旋瀉海濤東。
送龍州田使君舊詩家 李洞
御札軫西陲，龍州出牧時。度關雲作雪，挂棧水成澌。劒淬號猿岸，弓懸宿鶴枝。江燈混星斗，山木亂槍旗。鎖庫休秤藥，開樓又見詩。無心陪宴集，吟苦憶京師。
和知己赴任華州 李洞
東門罷相郡，此拜動京華。落日開宵印，初燈見早麻。鶴身紅斾拂，仙掌白雲遮。塞色侵三縣，河聲聒兩衙。松根醒客酒，蓮座隱僧家。一道帆飛直，中筵嶽影斜。書名尋雪石，澄鼎露金沙。鎖合眠關吏，杯寒啄廟鴉。分臺話嵩洛，賽雨戀煙霞。樹谷期招隱，吟詩煮栢茶。
題咸陽樓 李洞
晚亞古城門，憑高黯客魂。塞侵秦舊國，河浸漢荒村。客路颺書燼，人家帶水痕。獵頻虛塚穴，耕苦露松根。牆外峰黏漢，冰中日晃原。斷碑移作砌，廣第灌成園。北馬疑眠磧，南人憶釣湓。橋閑野鹿過，街靜禁鴉翻。灘鼓城隍動，雲衝太白昏。標衣多呂裔，荷鍤或劉孫。弔問難知主，登攀強滴罇。不能扶壯勢，冠劒惜乾坤。
贈興善徹公上人 李洞
師資懷劒外，徒步管街東。九里山橫燒，三條木落風。古池曾看鶴，新塔未吟蟲。夜久龍髯冷，年多麈尾空。心宗本無礙，問學豈難同。
龍池春草 李洞
龍池清禁裏，芳草傍池春。旋長方遮岸，全生不染塵。和風輕動色，湛露靜流津。淺得承天步，深疑遶御輪。魚尋倒影沒，花帶濕光新。肯學長河畔，綿綿思遠人。
秋宿梓州牛頭寺 李洞
月去簷三尺，川雲入寺樓。靈山頓離衆，列宿不多稠。篆字焚初缺，翻經誦若流。窗閑二江冷，簾卷半空秋。詔散松梢別，棊終竹節收。靜增雙闕念，高並五翁遊。鶴夢生紅日，雲閑鎖梓州。望空工部眼，搔亂廣文頭。石室僧調馬，銀河客問牛。曉樓歸下界，大地一浮漚。
贈曹郎中崇賢所居 李洞
閑坊宅枕穿宮水，聽水分衾蓋蜀繒。藥杵聲中擣殘夢，茶鐺影裏煮孤燈。刑曹樹蔭千年井，華嶽樓開萬仞冰。詩句變風官漸緊，夜濤舂斷海邊藤。
贈昭應沈少府 李洞
行宮接縣判雲泉，袍色雖青骨且仙。鄠杜憶過梨栗墅，瀟湘曾棹雪霜天。華山僧別留茶鼎，渭水人來鎖釣船。東送西迎終幾考，新詩覓得兩三聯。
上司空員外 李洞
禪心高臥似疎慵，詩客經過不厭重。藤杖幾攜量磧雪，玉鞭曾把數嵩峰。夜眠古巷當城月，秋直清曹入省鐘。禹鑿故山歸未得，河聲暗老兩三松。
敘舊遊寄栖白 李洞
老着重袍坐石房，竺經休講白眉長。省衝鼉沒投江島，曾看魚飛倚海檣。曉炙凍盂原日氣，夜挑蓮椀禁燈光。吟詩五嶺尋無可，倏忽如今四十霜。
哭栖白供奉 李洞
聞說孤窗坐化時，白莎蘿雨滴空池。吟詩堂裏秋關影，禮佛燈前夜照碑。賀雪已成金殿夢，看濤終負石橋期。逢山對月還惆悵，爭得無言似祖師。
贈入內供奉僧 李洞
內殿談經愜帝懷，沃州歸隱計全乖。數條雀尾來南海，一道蟬聲噪御街。石枕紋含山裏葉，銅缾口塞井中柴。因逢夏日西明講，不覺宮人拔鳳釵。
感恩書事寄上集義司徒相公 李洞
積雪峰西遇獎稱，半家寒骨起溝塍。鎮時賢相回人鏡，報德慈親點佛燈。授鉞已聞諸國靜，坐籌重見大河澄。功居第一圖烟閣，依舊終南滿杜陵。
贈永崇李將軍充襄陽制置使 李洞
拜官門外發輝光，宿衛陰符注幾行。行處近天龍尾滑，獵時陪帝馬鬃香。九城王氣生旗隊，萬里寒風入箭瘡。從此浩然聲價歇，武中還有李襄陽。
寄淮海惠澤上人 李洞
海濤痕滿舊征衣，長憶初程宿翠微。竹裏橋鳴知馬過，塔中燈露見鴻飛。眉毫別後應盈尺，嵒木居來定幾圍。他日願師容一榻，煎茶埽地學忘機。
春日隱居官舍感懷 李洞
風吹燒燼雜汀沙，還似青溪舊寄家。入戶竹生牀下葉，隔窗蓮謝鏡中花。苔房毳客論三學，雪嶺巢禽看兩衙。銷得人間無限事，江亭月白誦南華。
春日即事寄一二知己 李洞
浴馬池西一帶泉，開門景物似樊川。朱衣暎水人歸縣，白羽遺泥鶴上天。索米夜燒風折木，無車春養雪藏鞭。縉紳處士知章句，忍使孤窗枕淚眠。
廢寺閑居寄懷一二罷舉知己 李洞
病居廢廟冷吟煙，無力爭飛類病蟬。槐省老郎蒙主棄，月陂孤客望誰憐。稅房兼得調猿石，租地仍分浴鶴泉。處世堪驚又堪媿，一坡山色不論錢。
題尼大德院 李洞
雲鬟早歲斷金刀，戒律曾持五百條。臺上燈紅蓮葉密，眉間毫白黛痕銷。繡成佛國銀爲地，畫出王城雪覆橋。清淨高樓松檜寺，世雄翻媿自低腰。
懷張喬張霞 李洞
西風吹雨葉還飄，憶我同袍隔海濤。江塔眺山青入佛，邊城履雪白連鵰。身離世界歸天竺，影挂虛空度石橋。應念無成獨流轉，嬾磨銅片鬢毛焦。
贈徐山人 李洞
徐生何代降坤維，曾伴園公採紫芝。瓦礫變黃憂世換，髭鬚放白怕人疑。山房古竹麄於樹，海島靈童壽等龜。知歎有唐三百載，光陰未抵一先棊。
寄南嶽僧 李洞
新秋日後曬書天，白日當松影却圓。五字句求方寸佛，一條街擘兩行蟬。不曾著事於機內，長合教山在眼前。花落儔公房外石，調猿弄虎歎無緣。
華山 李洞
碧山長凍地長秋，日夕泉源聒華州。萬戶煙侵關令宅，四時雲在使君樓。風驅雷電臨河震，鶴引神仙出月遊。峰頂高眠靈藥熟，自無霜雪上人頭。
和曹監春晴見寄 李洞
竺廟鄰鐘震曉鴉，春陰蓋石似仙家。蘭臺架列排書目，顧渚香浮瀹茗花。膠溜石松粘鶴氅，泉離冰井熨僧牙。功成名著扁舟去，愁覩前題罩碧紗。
贈三惠大師 李洞
楓猿嶠角別多時，二教兼修內學師。藥樹影中頻綴偈，蓮峰朵下幾窺棊。遊歸筍長齊童子，病起巢成露鶴兒。詔落五天開夏講，兩街人競禮長眉。
送醉畫王處士 李洞
幾年乘興住南吳，狂醉蘭舟夜落湖。別後鶴毛描轉細，近來牛角飲還麄。同餐夏果山何處，共釣秋濤石在無。關下相逢怪予老，篇章役思繞寰區。
聞杜鵑 李洞
萬古瀟湘波上雲，化爲流血杜鵑身。長疑啄破青山色，秪恐啼穿白日輪。花落玄宗迴蜀道，雨收工部宿江津。聲聲猶得到君耳，不見千秋一甑塵。
賦得送軒轅先生歸羅浮山 李洞
舊山歸隱浪搖青，綠鬢山童一帙經。詩帖布帆猿鳥看，藥煎金鼎鬼神聽。洞深頭上聆仙語，船靜鼻中聞海腥。此處先生應不住，吾君南望漫勞形。
送包處士 李洞
秋思枕月臥瀟湘，寄宿慈恩竹裏房。性急却於棊上慢，身閑未免藥中忙。休拋手網驚龍睡，曾挂頭巾拂鳥行。聞說石門君舊隱，寒峰濺瀑壞書堂。
贈龐鍊師 李洞
家住涪江漢語嬌，一聲歌戛玉樓簫。睡融春日柔金縷，妝發秋霞戰翠翹。兩臉酒醺紅杏妬，半胸酥嫩白雲饒。若能攜手隨仙令，皎皎銀河渡鵲橋。
送友罷舉赴邊職 李洞
出剡篇章入洛文，無人細讀歎俱焚。莫辭秉笏隨紅斾，便好攜家住白雲。過水象浮蠻境見，隔江猿呌漢州聞。高談闊略陳從事，盟誓邊庭壯我軍。
病猿 李洞
瘦纏金鎖惹朱樓，一別巫山樹幾秋。寒想蜀門清露滴，暖懷湘岸白雲流。罷拋簷果沉僧井，休拗崖冰濺客舟。啼過三聲應有淚，畫堂深不徹王侯。
斃驢 李洞
蹇驢秋斃瘞荒田，忍把敲吟舊竹鞭。三尺焦桐背殘月，一條藜杖卓寒煙。通吳白浪寬圍果，倚蜀青山峭入天。如畫海門搘肘望，阿誰家賣釣魚船。
宿葉公棋閣 李洞
帶風棊閣竹相敲，局瑩無塵拂樹梢。日到長天征未斷，鐘來嶽頂劫須拋。挑燈雪客棲寒店，供茗溪僧爇廢巢。因悟修身試貪教，不須焚火向三茅。
送郄先輩歸覲華陰 李洞
桂枝博得鳳棲枝，歡覲家僮舞翠微。僧向瀑泉聲裏賀，鳥穿仙掌指間飛。休停硯筆吟荒廟，永別燈籠赴鎖闈。騷雅近來頹喪甚，送君傍覺有光輝。
贈可上人 李洞
寺門和鶴倚香杉，月吐秋光到思嚵。將法傳來穿泱漭，把詩吟去入嵌巖。糢糊書卷煙嵐滴，狼籍衣裳瀑布緘。不斷清風牙底嚼，無因內殿得名銜。
東川高僕射 李洞
油幢影裏拜清風，十里貔貅一片雄。三印鎖開霜滿地，四門關定月當空。泉浮山葉人家過，詔惹罏香鳥道通。新起畫樓攜客上，絃歌筵內海榴紅。
宿成都松溪院 李洞
松持節操溪澄性，一炷煙嵐壓寺隅。翡翠鳥飛人不見，琉璃缾貯水疑無。夜聞子落真山雨，曉汲波圓入畫圖。塵擁蜀城抽鎖後，此中猶夢在江湖。
弔曹監 李洞
宅上愁雲吹不散，桂林詩骨葬雲根。滿樓山色供鄰里，一洞松聲付子孫。甘露施衣封淚點，秘書取集印苔痕。吟魂醉魄歸何處，御水嗚嗚夜遶門。
贈長安畢郎中 李洞
高門寒沼水連雲，鷺識朱衣傍主人。地肺半邊晴帶雪，天街一面靜無塵。朝迴座客酬琴價，衙退留僧寫鶴真。從此幾遷爲計相，蓬萊三刻奏東巡。
寄東蜀幕中友 李洞
官亭池碧海榴殷，遙想清才倚畫欄。柳絮漲天籠地暖，角聲經雨透雲寒。曉侵台座香煙濕，夜草軍書蠟炬乾。爲話門人吟太苦，風摧蘭秀一枝殘。
曲江漁父 李洞
兒孫閑弄雪霜髯，浪颭南山影入簷。臥穩篷舟龜作枕，病來茅舍網爲簾。值春游子憐蓴滑，通蜀行人說鱠甜。數尺寒絲一竿竹，豈知浮世有猜嫌。
和劉駕博士贈莊嚴律禪師 李洞
人言紫綬有光輝，不二心觀似草衣。塵劫自營還自壞，禪門無住亦無歸。松根穴蟻通山遠，塔頂巢禽見海微。每話南遊偏起念，五峰波上入船扉。
智新上人話舊 李洞
蟋蟀燈前話舊遊，師經幾夏我經秋。金陵市合月光裏，甘露門開峰朵頭。晴眺遠帆飛入海，夜禪陰火吐當樓。相看未得東歸去，滿壁寒濤瀉白鷗。
和淮南太尉留題鳳州王氏別業 李洞
清秋看長鷺雛成，說向湘僧亦動情。節屋折將松上影，印龕移鎖月中聲。野人陪賞增詩價，太尉因居著谷名。閑想此中遺勝事，宿齋吟遶鳳池行。
乙酉歲自蜀隨計趂試不及 李洞
客臥涪江蘸月廳，知音喚起進趨生。寒梅折後方離蜀，臘月圓前未到京。風卷壞亭羸僕病，雪糊危棧蹇驢行。文昌一試應關分，豈校褒斜兩日程。
龍州韋郎中先夢六赤後因打葉子以詩上 李洞
紅蠟香煙撲畫楹，梅花落盡庾樓清。光輝圓魄銜山冷，彩鏤方牙着腕輕。寶帖牽來獅子鎮，金盆引出鳳凰傾。微黃喜兆莊周夢，六赤重新擲印成。
和壽中丞傷猿 李洞
遺挂朱欄鎖半尋，清聲難買恨黃金。懸崖接果今何在，淺井窺星影已沉。歸宅葉鋪曾睡石，入朝燈照舊啼林。小山罷遶隨湘客，高樹休升對嶽禽。天竺省憐傷倍切，親知寬和思難任。相門恩重無由報，竟託仙郎日夜吟。
上靈州令狐相公 李洞
征蠻破虜漢功臣，提劒歸來萬里身。笑倚凌煙金柱看，形容憔悴老於真。
客亭對月 李洞
游子離魂隴上花，風飄浪卷遶天涯。一年十二度圓月，十一回圓不在家。
宿鄠郊贈羅處士 李洞
川靜星高櫟已枯，南山落石水聲麤。白雲釣客窗中宿，臥數嵩峰聽五湖。
有寄 李洞
愛酒耽棊田處士，彈琴詠史賈先生。御溝臨岸有雲石，不見鶴來何處行。
長安縣廳 李洞
主人寂寞客屯邅，愁絕終南滿案前。乞取中庭藤五尺，爲君高斸扣青天。
送僧清演歸山 李洞
毛褐斜肩背負經，曉思吟入竇山青。峰前野水橫官道，踏着秋天三四星。
山居喜友人見訪 李洞
入雲晴斸茯苓還，日暮逢迎木石間。看待詩人無別物，半潭秋水一房山。
秋宿長安韋主簿廳 李洞
水木清涼夜直廳，愁人樓上唱寒更。坐勞同步簾前月，鼠動牀頭印鎖聲。
贈青龍印禪師 李洞
雨澀秋刀剃雪時，菴前曾禮草堂師。居人昨日相過說，鶴已生孫竹滿池。
戲贈侯常侍 李洞
葛洪卷與江淹賦，名動天邊傲石居。兩蜀詞人多載後，同君諱却馬相如。
繡嶺宮詞 李洞
春日遲遲春草綠，野棠開盡飄香玉。繡嶺宮前鶴髮翁，猶唱開元太平曲。
中秋月 李洞
九十日秋色，今秋已半分。孤光吞列宿，四面絕微雲。衆木排疎影，寒流疊細紋。遙遙望丹桂，心緒更紛紛。
宿書僧院 李洞
夜水筆前澄，時推外學能。書成百箇字，庭轉幾遭燈。寄墨大壇吏，分牋蜀國僧。爲題江寺塔，牌挂入雲層。
雪 李洞
迢迢來極塞，連闕謂風吹。禪客呵金錫，征人擘凍旗。細填蟲穴滿，重壓鶴巢欹。有影晴飄野，無聲夜落池。正繁秦甸暖，漸厚楚宮飢。凍挹分泉澀，光凝二閣癡。踏遺蘭署跡，聽起石門思。用表豐年瑞，無令埽玉墀。
述懷二十韻獻覃懷相公 李洞
帝夢求良弼，生申屬聖明。青雲縣器業，白日貫忠貞。靄靄隨春動，忻忻共物榮。靜宜浮競息，坐覺好風生。萬國聞應躍，千門望盡傾。瑞含楊柳色，氣變管絃聲。百辟尋知度，三階正有程。魯儒規蘊藉，周誥美和平。碧水遺幽抱，朱絲寄遠情。風流秦印綬，儀表漢公卿。忠讜期登用，回邪自震驚。雲開長劒倚，路絕一峰橫。九野方無事，滄溟本不爭。國將身共計，心與衆爲城。早晚中條下，紅塵一顧清。南潭容伴鶴，西笑忽遷鶯。折樹恩難報，懷仁命甚輕。二年猶困辱，百口望經營。未在英侯選，空勞短羽征。知音初相國，從此免長鳴。
歲暮自廣江至新興往復中題峽山寺 李洞
薄暮緣西峽，停橈一訪僧。鷺巢行臥柳，猿飲倒垂藤。水曲巖千疊，雲深樹百層。山風寒殿磬，溪雨夜船燈。灘漲危槎沒，泉衝怪石崩。中臺一襟淚，歲杪別良朋。
冬日送涼州刺史 李洞
寵餞西門外，雙旌出漢陵。未辭金殿日，已夢雪山燈。地遠終峰盡，天寒朔氣凝。新年行已到，舊典聽難勝。吏掃盤雕影，人遮散馬乘。移軍駝馱角，下塞掾河冰。獵近崑崙獸，吟招磧石僧。重輸右藏實，方見左車能。兵聚邊風急，城寬夜月澄。連營煙火嶺，望詔幾迴登。
過賈浪仙舊地 李洞
鶴外唐來有謫星，長江東注冷滄溟。境搜松雪仙人島，吟歇林泉主簿廳。片月已能臨榜黑，遙天何益抱墳青。年年誰不登高第，未勝騎驢入畫屏。
句 李洞
公道此時如不得，昭陵慟哭一生休。
客行 唐求
上山下山去，千里萬里愁。樹色野橋暝，雨聲孤館秋。南北眼前道，東西江畔舟。世人重金玉，無金徒遠游。
贈著上人 唐求
掩門江上住，盡日更無爲。古木坐禪處，殘星鳴磬時。水澆冰滴滴，珠數落纍纍。自有閑行伴，青藤杖一枝。
馬嵬感事 唐求
冷氣生深殿，狼星渡遠關。九城鼙鼓內，千騎道途間。鳳髻隨秋草，鑾輿入暮山。恨多留不得，悲淚滿龍顏。
贈行如上人 唐求
不知名利苦，念佛老岷峨。衲補雲千片，香燒印一窠。戀山人事少，怜客道心多。日日齋鐘後，高懸濾水羅。
和舒上人山居即事 唐求
敗葉填溪路，殘陽過野亭。仍彈一滴水，更讀兩張經。暝鳥煙中見，寒鐘竹裏聽。不多山下去，人世盡羶腥。
舟行夜泊夔州 唐求
維舟鏡面中，迴對白鹽峰。夜靜沙堤月，天寒水寺鐘。故園何日到，舊友幾時逢。欲作還家夢，青山一萬重。
邊將 唐求
三千護塞兒，獨自滯邊陲。老向二毛見，秋從一葉知。地寒鄉思苦，天暮角聲悲。却被交親笑，封侯未有期。
題楊山人隱居 唐求
深山道者家，門戶帶煙霞。綠綴沿巖草，紅飄落水花。半庭栽小樹，一徑掃平沙。往往溪邊坐，持竿到日斜。
夜上隱居寺 唐求
尋師擬學空，空住虎磎東。千里照山月，一枝驚鶴風。年如流去水，山似轉來蓬。盡日都無事，安禪石窟中。
友人見訪不值因寄 唐求
門戶寒江近，籬墻野樹深。晚風搖竹影，斜日轉山陰。砌覺披秋草，牀驚倒古琴。更聞鄰舍說，一隻鶴來尋。
塗次偶作 唐求
歲月客中銷，崎嶇力自招。問人尋野寺，牽馬渡危橋。爲雨疑天晚，因山覺路遙。前程何處是，一望又迢迢。
送友人江行之廬山肄業 唐求
蜀國初開棹，廬峰擬拾螢。獸皮裁褥暖，蓮葉製衣馨。楚水秋來碧，巫山雨後青。莫教銜鳳詔，三度到中庭。
山居偶作 唐求
趨名逐利身，終日走風塵。還到水邊宅，却爲山下人。僧教開竹戶，客許戴紗巾。且喜琴書在，蘇生未厭貧。
邛州水亭夜讌送顧非熊之官 唐求
寂寞邛城夜，寒塘對庾樓。蜀關蟬已噪，秦樹葉應秋。道路連天遠，笙歌到曉愁。不堪分袂後，殘月正如鈎。
題青城山范賢觀 唐求
數里緣山不厭難，爲尋真訣問黃冠。苔鋪翠點仙橋滑，松織香梢古道寒。晝傍綠畦薅嫩玉，夜開紅竈撚新丹。鐘聲已斷泉聲在，風動茅花月滿壇。
送僧講罷歸山 唐求
休將如意辯真空，吹盡天花任曉風。共看玉蟾三皎潔，獨懸金錫一玲瓏。巖間松桂秋煙白，江上樓臺晚日紅。依舊曹溪念經處，野泉聲在草堂東。
題友人寓居 唐求
寓居無不在天涯，莫恨秦關道路賒。繚繞城邊山是蜀，彎環門外水名巴。黃頭卷席賓初散，白鼻嘶風日欲斜。何處一聲金磬發，古松南畔有僧家。
傷張玖秀才 唐求
銅梁劍閣幾區區，十上探珠不見珠。卞玉影沈沙草闇，驊騮聲斷隴城孤。入關詞客秋懷友，出戶孀妻曉望夫。吳水楚山千萬里，旅魂歸到故鄉無。
題李少府別業 唐求
尋得仙家不姓梅，馬嘶人語出塵埃。竹和庭上春煙動，花帶溪頭曉露開。繞岸白雲終日在，傍松黃鶴有時來。何年亦作圍碁伴，一到松間醉一回。
贈楚公 唐求
曾聞半偈雪山中，貝葉飜時理盡通。般若恆添持戒力，落叉誰算念經功。雲間曉月應難染，海上虛舟自信風。長說滿庭花色好，一枝紅是一枝空。
贈王山人 唐求
紅藤一柱腳常輕，日日緣溪入谷行。山下有家身未老，竈前無火藥初成。經秋少見閑人說，帶雨多聞野鶴鳴。知到蓬萊難再訪，問何方法得長生。
題常樂寺 唐求
桂冷香聞十里間，殿臺渾不似人寰。日斜回首江頭望，一片晴雲落後山。
題劉鍊師歸山 唐求
風急雲輕鶴背寒，洞天誰道却歸難。千山萬水瀛洲路，何處煙飛是醮壇。
酬舒公見寄 唐求
無客不言雲外見，爲文長遣世間知。一聲松徑寒吟後，正是前山雪下時。
句 唐求
恰似有龍深處臥，被人驚起黑雲生。
書懷 于鄴
長安多路岐，西去欲何依。浮世祗如此，舊山長憶歸。自離京國久，應已故人稀。好與孤雲住，孤雲無是非。
書情 于鄴
負郭有田在，年年長廢耕。欲磨秋鏡淨，恐見白頭生。未作一旬別，已過千里程。不知書與劒，十載兩無成。
塗中作 于鄴
西南千里程，處處有車聲。若使地無利，始應人不營。天涯猶馬到，石跡尚塵生。如此未曾息，蜀山終冀平。
春過函谷關 于鄴
幾度作遊客，客行長苦辛。愁看函谷路，老盡布衣人。歲遠關猶固，時移草亦春。何當名利息，遣此絕征輪。
褒中即事 于鄴
風吹殘雨歇，雲去有煙霞。南浦足遊女，綠蘋應發花。遠鐘當半夜，明月入千家。不作故鄉夢，始知京洛賒。
歲暮還家 于鄴
東西流不駐，白日與車輪。殘雪半成水，微風應欲春。幾經他國歲，已減故鄉人。回首長安道，十年空苦辛。
還家 于鄴
爲客憶歸舍，歸來還寂寥。壯時看欲過，白首固非遙。獨酌幾回醉，此愁終不銷。猶殘雞與犬，驅去住山椒。
題華山麻處士所居 于鄴
貴賤各擾擾，皆逢朝市間。到此馬無迹，始知君獨閑。冰破聽敷水，雪晴看華山。西風寂寥地，唯我坐忘還。
路傍草 于鄴
春至始青青，香車碾已平。不知山下處，來向路傍生。每歲有人在，何時無馬行。應隨塵與土，吹滿洛陽城。
秋夕聞雁 于鄴
星漢欲沈盡，誰家砧未休。忽聞梁雁至，如報杜陵秋。千樹又黃葉，幾人新白頭。洞庭今夜客，一半却登舟。
洛中有懷 于鄴
潺潺伊洛河，寂寞少恩波。鑾駕久不幸，洛陽春草多。
白櫻樹 于鄴
記得花開雪滿枝，和蜂和蝶帶花移。如今花落遊蜂去，空作主人惆悵詩。
下第不勝其忿題路左佛廟 于鄴
雀兒未逐颺風高，下視鷹鸇意氣豪。自謂能生千里足，黃昏依舊委蓬蒿。
遊中梁山 于鄴
僻地好泉石，何人曾陸沈。不知青嶂外，更有白雲深。因此見喬木，幾回思舊林。殷勤猨與鳥，唯我獨何心。
尋山 于鄴
到此絕車輪，萋萋草樹春。青山如有利，白石亦成塵。水闊應無路，松深不見人。如知巢與許，千載迹猶新。
秋夜達蕭關 于鄴
擾擾浮梁路，人忙月自閑。去年爲塞客，今夜宿蕭關。辭國幾經歲，望鄉空見山。不知江葉下，又作布衣還。
斜谷道 于鄴
亂峰連疊嶂，千里綠峨峨。蜀國路如此，遊人車亦過。遠煙當驛歛，驟雨逐風多。獨憶紫芝叟，臨風歌舊歌。
過百牢關貽舟中者 于鄴
蜀國少平地，方思京洛間。遠爲千里客，來度百牢關。帆影清江水，鈴聲碧草山。不因名與利，爾我各應閑。
客中覽鏡 于鄴
何當開此鏡，即見髮如絲。白日急於水，少年能幾時。每逢芳草處，長返故園遲。所以多爲客，蹉跎欲怨誰。
長安逢隱者 于鄴
征車千里至，碾遍六街塵。向此有營地，忽逢無事人。昔時顏未改，浮世路多新。且脫衣沽酒，終南山欲春。
與僧話舊 于鄴
草堂前有山，一見一相寬。處世貴僧靜，青松因歲寒。他山逢舊侶，盡日話長安。所以閑行迹，千回繞藥欄。
贈王道士 于鄴
日日市朝路，何時無苦辛。不隨丹竈客，終作白頭人。浮世度千載，桃源方一春。歸來華表上，應笑北邙塵。
匣中琴 于鄴
世人無正心，蟲網匣中琴。何以經時廢，非爲娛耳音。獨令高韻在，誰感隙塵深。應是南風曲，聲聲不合今。
友人亭松 于鄴
俛仰不能去，如逢舊友同。曾因春雪散，見在華山中。何處有明月，訪君聽遠風。相將歸未得，各占石巖東。
過洛陽城 于鄴
古來利與名，俱在洛陽城。九陌鼓初起，萬車輪已行。周秦時幾變，伊洛水猶清。二月中橋路，鳥啼春草生。
客中月 于鄴
離家凡幾宵，一望一寥寥。新魄又將滿，故鄉應漸遙。獨臨彭蠡水，遠憶洛陽橋。更有乘舟客，悽然亦駐橈。
高樓 于鄴
遠天明月出，照此誰家樓。上有羅衣裳，涼風吹不休。
和三鄉詩 陸貞洞
惆悵殘花怨暮春，孤鸞舞鏡倍傷神。清詞好箇干人事，疑是文姬第二身。
和三鄉詩 劉谷
蘭蕙芬香見玉姿，路傍花笑景遲遲。苧蘿山下無窮意，併在三鄉惜別時。
和三鄉詩 王祝
女几山前嵐氣低，佳人留恨此中題。不知雲雨歸何處，空使王孫見即迷。
和三鄉詩 王滌
浣紗游女出關東，舊跡新詞一夢中。槐陌柳亭何限事，年年迴首向春風。
和三鄉詩 韋冰
來時歡笑去時哀，家國迢迢向越臺。待寫百年幽思盡，故宮流水莫相催。
和三鄉詩 李縞
會稽王謝兩風流，王子沉淪謝女愁。歸思若隨文字在，路傍空爲感千秋。
復覩三鄉題處留贈 賈馳
壁古字未滅，聲長響不絕。蕙質本如雲，松心應耐雪。耿耿離幽谷，悠悠望甌越。杞婦哭夫時，城崩無此說。
詠手二首 一 趙光遠
妝成皓腕洗凝脂，背接紅巾掬水時。薄霧袖中拈玉斝，斜陽屏上撚青絲。喚人急拍臨前檻，摘杏高揎近曲池。好是琵琶弦畔見，細圓無節玉參差。
詠手二首 二 趙光遠
撚玉搓瓊軟復圓，綠窗誰見上琴弦。慢籠彩筆閑書字，斜指瑤階笑打錢。爐面試香添麝炷，舌頭輕點貼金鈿。象床珍簟宮棊處，拈定文楸占角邊。
題妓萊兒壁 趙光遠
魚鑰獸環斜掩門，萋萋芳草憶王孫。醉凭青瑣窺韓壽，閑擲金梭惱謝鯤。不夜珠光連玉匣，辟寒釵影落瑤尊。欲知腸斷相思處，役盡江淹別後魂。
題興化高田院橋亭 鄭良士
到此溪亭上，浮生始覺非。野僧還惜別，遊客亦忘歸。月滿千巖靜，風清一磬微。何時脫塵役，杖履願相依。
遊九鯉湖 鄭良士
仄徑傾崖不可通，湖嵐林靄共溟濛。九溪瀑影飛花外，萬樹春聲細雨中。覆石雲閑丹竈冷，採芝人去洞門空。我來不乞邯鄲夢，取醉聊乘鄭國風。
寄富洋院禪者 鄭良士
畫破青山路一條，走鞭飛蓋去何遙。礙天巖樹春先冷，鎖院溪雲晝不銷。霅上茗芽因客煮，海南沈屑爲齋燒。誰能學得空門士，冷却心灰守寂寥。
贈翁承贊漆林書堂詩 蕭項
軺車故國世應稀，昔日書堂二紀歸。手植松筠同茂盛，身榮金紫倍光輝。入門鄰里喧迎接，列坐兒童見等威。却對芸窗勤苦處，舉頭全是錦爲衣。
觀鄭州崔郎中諸妓繡樣 胡令能
日暮堂前花蘂嬌，爭拈小筆上牀描。繡成安向春園裏，引得黃鶯下柳條。
小兒垂釣 胡令能
蓬頭穉子學垂綸，側坐莓苔草映身。路人借問遙招手，怕得魚驚不應人。
王昭君 胡令能
胡風似劒鎪人骨，漢月如鉤釣胃腸。魂夢不知身在路，夜來猶自到昭陽。
望夫石 嚴郾
何代提戈去不還，獨留形影白雲間。肌膚銷盡雪霜色，羅綺點成苔蘚斑。江燕不能傳遠信，野花空解妬愁顏。近來豈少征人婦，笑採蘼蕪上北山。
賦百舌鳥 嚴郾
此禽輕巧少同倫，我聽長疑舌滿身。星未沒河先報曉，柳猶黏雪便迎春。頻嫌海燕巢難定，却訝林鶯語不真。莫倚春風便多事，玉樓還有晏眠人。
永州陪鄭太守登舟夜宴席上各賦詩 蔣肱
江頭朱紱間青衿，豈是仙舟不可尋。誰敢強登徐稚榻，自憐還學謝安吟。月凝蘭櫂輕風起，妓勸金罍盡醉斟。剪盡蠟紅人未覺，歸時城郭曉煙深。
寄遠 張逈
錦字憑誰達，閑庭草又枯。夜長燈影滅，天遠雁聲孤。蟬鬢凋將盡，虬髯白也無。幾回愁不語，因看朔方圖。
春草凝露 張友正
蒼蒼芳草色，含露對青春。已賴陽和長，仍慙潤澤頻。日臨殘未滴，風度欲成津。蕙葉垂偏重，蘭叢洗轉新。將行愁裛逕，欲采畏濡身。獨愛池塘畔，清華遠襲人。
錦帶佩吳鉤 張友正
帶劒誰家子，春朝紫陌遊。結邊霞聚錦，懸處月隨鉤。綵縷迴文出，雄芒練影浮。葉依花裏豔，霜向鍔中秋。的皪宜驄馬，斕斒映綺裘。應須待報國，一刎月支頭。
山中臥寄盧郎中 伍唐珪
十年耕釣水雲間，住僻家貧少往還。一徑綠苔凝曉露，滿頭白髮對青山。野僧採藥來醫病，樵客攜觴爲解顏。空戀舊時恩獎地，無因匍匐出柴關。
寒食日獻郡守 伍唐珪
入門堪笑復堪憐，三徑苔荒一釣船。慙愧四隣教斷火，不知廚裏久無煙。
贈妓人王福娘 孫棨
綵翠仙衣紅玉膚，輕盈年在破瓜初。霞杯醉勸劉郎賭，雲髻慵邀阿母梳。不怕寒侵緣帶寶，每憂風舉倩持裾。謾圖西子晨粧樣，西子元來未得如。
題妓王福娘墻 一 孫棨
移壁迴窗費幾朝，指鐶偷解博紅椒。無端鬬草輸鄰女，更被拈將玉步搖。
題妓王福娘墻 二 孫棨
寒繡衣裳餉阿嬌，新團香獸不禁燒。東鄰起樣裙腰闊，剩蹙黃金線幾條。
題妓王福娘墻 三 孫棨
試共卿卿語笑初，畫堂連遣侍兒呼。寒肌不耐金如意，白獺爲膏郎有無。
題劉泰娘舍 孫棨
尋常凡木最輕樗，今日尋樗桂不如。漢高新破咸陽後，英俊奔波遂喫虛。
秋醉歌 張爲
金風颯已起，還是招漁翁。攜酒天姥岑，自彈嶧陽桐。脫却登山履，赤脚翹青筇。泉聲掃殘暑，猨臂攀長松。翠微泛罇綠，苔蘚分煙紅。造化處術內，相對數壺空。醉眠嶺上草，不覺夜露濃。一夢到天曉，始覺一醉中。皎然夢中路，直到瀛洲東。初平把我臂，相與騎白龍。三留對上帝，玉樓十二重。上帝賜我酒，送我敲金鍾。寶閣香斂苒，琪樹寒玲瓏。動葉如笙篁，音律相怡融。珍重此一醉，百骸出天地。長如此夢魂，永謝名與利。
謝別毛仙翁 張爲
羸形感神藥，削骨生豐肌。蘭炷飄靈煙，妖怪立誅夷。重覩日月光，何報父母慈。黃河濁衮衮，別淚流澌澌。黃河清有時，別淚無收期。
漁陽將軍 張爲
霜髭擁頷對窮秋，著白貂裘獨上樓。向北望星提劒立，一生長爲國家憂。
句 張爲
到處即閉戶，逢君方展眉。
岑公巖 馬冉
南溪有仙澗，咫尺非人間。泠泠松風下，日暮空蒼山。
諸暨五洩山 周鏞
路入蒼煙九過溪，九穿巖曲到招提。天分五溜寒傾北，地秀諸峰翠插西。鑿徑破崖來木杪，駕泉鳴竹落榱題。當年老默無消息，猶有詞堂一杖藜。
贈羅隱 劉贊
人皆言子屈，獨我謂君非。明主既難謁，青山何不歸？年虛侵雪鬢，塵枉汚麻衣。自古逃名者，至今名豈微。
句 劉贊
絮花飛起雪漫漫，長得宮娥帶笑看。
洛陽道 任翻
憧憧洛陽道，塵下生青草。行者豈無家，無人在家老。雞鳴前結束，爭去恐不早。百年路傍盡，白日車中曉。求富江海狹，取貴山岳小。二端立在途，奔走無由了。
秋晚途次 任翻
秋色滿行路，此時心不閑。孤貧遊上國，少壯有衰顏。衆鳥已歸樹，旅人猶過山。蕭條遠林外，風急水潺潺。
葛仙井 任翻
古井碧沈沈，分明見百尋。味甘傳邑內，脉冷應山心。圓入月輪淨，直涵峰影深。自從仙去後，汲引到如今。
桐柏觀 任翻
飄飄雲外者，蹔宿聚仙堂。半夜人無語，中宵月送涼。鶴歸高樹靜，螢過小池光。不得多時住，門開是事忙。
冬暮野寺 任翻
江東寒近臘，野寺水天昏。無酒可銷夜，隨僧早閉門。照墻燈影短，著瓦雪聲繁。飄泊仍千里，清吟欲斷魂。
贈濟禪師 任翻
碧峰秋寺內，禪客已無情。半頂髮根白，一生心地清。竹房侵月靜，石徑到門平。山下塵囂路，終年誓不行。
越江漁父 任翻
借問釣魚者，持竿多少年。眼明汀島畔，頭白子孫前。櫂入花時浪，燈留雨夜船。越江深見底，誰識此心堅。
哭友人 任翻
逢著南州史，江邊哭問君。送終時有雪，歸葬處無雲。官庫惟留劒，隣僧共結墳。兒孫未成立，誰與集遺文。
送李衡 任翻
羈棲親故少，遠別惜清才。天畔出相送，路長知未迴。欲銷今日恨，強把異鄉杯。君去南堂後，應無客到來。
宮怨 任翻
淚乾紅落臉，心盡白垂頭。自此方知怨，從來豈信愁。
再遊巾子山寺 任翻
靈江江上幘峰寺，三十年來兩度登。野鶴尚巢松樹徧，竹房不見舊時僧。
三遊巾子山寺感述 任翻
清秋絕頂竹房開，松鶴何年去不迴。惟有前峰明月在，夜深猶過半江來。
畫山水圖荅大愚 荆浩
恣意縱橫埽，峰巒次第成。筆尖寒樹瘦，墨澹野雲輕。巖石噴泉窄，山根到水平。禪房時一展，兼稱苦空情。
宿顧城二首 一 張直
綠草展青裀，樾影連春樹。茅屋八九家，農器六七具。主人有好懷，搴衣留我住。春酒新潑醅，香美連糟濾。一醉臥花陰，明朝送君去。
宿顧城二首 二 張直
醉臥夜將半，土底聞雞啼。驚駭問主人，爲我剖荒迷。武湯東伐韋，固君含悲悽。神奪悔悟魄，幻化爲石雞。形骸僅盈寸，咿喔若啁蜺。吾村耕耘叟，多獲於鋤犂。
吟敘 周曇
歷代興亡億萬心，聖人觀古貴知今。古今成敗無多事，月殿花臺幸一吟。
閑吟 周曇
考摭妍媸用破心，翦裁千古獻當今。閑吟不是閑吟事，事有閑思閑要吟。
唐虞門 唐堯 周曇
祆氛不起瑞煙輕，端拱垂衣日月明。傳事四方無外役，茅茨深處土堦平。
唐虞門 虞舜 周曇
進善懲奸立帝功，功成揖讓益溫恭。滿朝卿士多元凱，爲黜兜苗與四兇。
唐虞門 舜妃 周曇
蒼梧一望隔重雲，帝子悲尋不記春。何事淚痕偏在竹，貞姿應念節高人。
唐虞門 再吟 周曇
瀟湘何代泣幽魂，骨化重泉志尚存。若道地中休下淚，不應新竹有啼痕。
三代門 夏禹 周曇
堯違天孽賴詢謨，頓免洪波浸碧虛。海內生靈微伯禹，盡應隨浪化爲魚。
三代門 再吟 周曇
萬古龍門一旦開，無成甘死作黃能。司空定有匡堯術，九載之前何處來。
三代門 太康 周曇
師保何人爲琢磨，安知父祖苦辛多。酒酣禽色方爲樂，詎肯閑聽五子歌。
三代門 后稷 周曇
人惟邦本本由農，曠古誰高后稷功。百穀且繁三曜在，牲牢郊祀信無窮。
三代門 文王 周曇
昭然明德報天休，禴祭惟馨勝殺牛。二老五侯何所詐，不歸商受盡歸周。
三代門 武王 周曇
文王寢膳武王隨，內豎言安色始怡。七載豈堪囚羑里，一夫爲報亦何疑。
三代門 太公 周曇
昌獵關西紂獵東，紂憐崇虎棄非熊。危邦自謂多麟鳳，肯把王綱取釣翁。
三代門 再吟 周曇
東鄰不事事西鄰，御物卑和物自親。天下言知天下者，兆人無主屬賢人。
三代門 又吟 周曇
千妖萬態逞妍姿，破國亡家更是誰。匡政必能除苟媚，去邪當斷勿狐疑。
三代門 子牙妻 周曇
陵柏無心竹變秋，不能同戚擬同休。歲寒焉在空垂涕，覆水如何欲再收。
三代門 周公 周曇
文武傳芳百代基，幾多賢哲守成規。仍聞吐握延儒素，猶恐民疵未盡知。
三代門 夷齊 周曇
讓國由衷義亦乖，不知天命匹夫才。將除暴虐誠能阻，何異崎嶇助紂來。
三代門 管蔡 周曇
伊商胡越尚同圖，管蔡如何有異謨。不念祖宗危社稷，強于仁聖遣行誅。
三代門 成王 周曇
成王有過伯禽笞，聖惠能新日自奇。王道既成何所感，越裳呈瑞鳳來儀。
三代門 幽王 周曇
狼煙篝火爲邊塵，烽候那宜悅婦人。厚德未聞聞厚色，不亡家國幸亡身。
三代門 平王 周曇
犬戎西集殺幽王，邦土何由不便亡。宜臼東來年更遠，川流難絕信源長。
春秋戰國門 祭足 周曇
吳魯燕韓豈別宗，曾無外禦但相攻。當時周鄭誰爲相，交質將何服遠戎。
春秋戰國門 再吟 周曇
周室衰微不共匡，干戈終日互爭強。諸侯若解尊天子，列國何因次第亡。
春秋戰國門 隱公 周曇
今古難隄是小人，苟希榮寵任相親。陳謀不信懷憂懼，反間須防却害身。
春秋戰國門 莊公 周曇
齊甲強臨力有餘，魯莊爲戰念區區。魚麗三鼓微曹劌，肉食安能暇遠謨。
春秋戰國門 哀公 周曇
賢爲鄰用國憂危，廟算無非委豔奇。兩葉翠娥春乍展，一毛須去不難吹。
春秋戰國門 再吟 周曇
好龍天爲降真龍，及見真龍瘁厥躬。接下不勤徒好士，葉公何異魯哀公。
春秋戰國門 平公 周曇
鴻鵠輕騰萬里高，何殊朝野得賢豪。能知翼戴穹蒼力，不是蒙茸腹背毛。
春秋戰國門 文公 周曇
滅虢吞虞未息兵，柔秦敗楚霸威成。文公徒欲三強服，分晉元來是六卿。
春秋戰國門 景公 周曇
覺病當宜早問師，病深難療恨難追。晉侯徒有秦醫緩，疾在膏肓救已遲。
春秋戰國門 衛靈公 周曇
子魚無隱欲源清，死不忘忠感衛靈。伯玉既親知德潤，殘桃休喫悟蘭馨。
春秋戰國門 陳靈公 周曇
誰與陳君嫁禍來，孔寧行父夏姬媒。靈公徒認徴舒面，至死何曾識禍胎。
春秋戰國門 陳蔡君 周曇
楚聘宣尼欲道光，是時陳蔡畏鄰強。庸謀但解遮賢路，不解迎賢謀自昌。
春秋戰國門 楚惠王 周曇
芹中遇蛭強爲吞，不欲緣微有害人。何事免成心腹疾，皇天惟德是相親。
春秋戰國門 楚懷王 周曇
不聽陳軫信張儀，六里商於果見欺。既舍黔中西換得，又令生去益堪悲。
春秋戰國門 再吟 周曇
不得商於又失齊，楚懷方寸一何迷。明知秦是虎狼國，更忍車輪獨向西。
春秋戰國門 韓惠王 周曇
韓惠開渠止暴秦，營田萬頃飽秦人。何殊般肉供羸獸，獸壯安知不害身。
春秋戰國門 頃襄王 周曇
秦陷荆王死不還，秪緣偏聽子蘭言。頃襄還信子蘭語，忍使江魚葬屈原。
春秋戰國門 武公 周曇
猛獸來兵秪爲文，豈宜涼德擬圖尊。君看豹彩蒙麋質，人取無難必不存。
春秋戰國門 華元 周曇
未知軍法忌偏頗，徒解于思腹漫皤。昔日羊斟曾不預，今朝爲政事如何。
春秋戰國門 臧孫 周曇
諸孟憎吾似犬獰，賢臧哭孟倍傷情。季孫愛我如甘疾，疾足亡身藥故寧。
春秋戰國門 公叔 周曇
吳起南奔魏國荒，必聽公叔失賢良。無謀縱欲離安邑，可免河溝徙大梁。
春秋戰國門 莊辛 周曇
莊辛正諫謂妖詞，兵及鄢陵始悔思。見兔必能知顧犬，亡羊補棧未爲遲。
春秋戰國門 孫臏 周曇
曾嫌勝己害賢人，鑽火明知速自焚。斷足爾能行不足，逢君誰肯不酬君。
春秋戰國門 靈[輒] 周曇
失水枯鱗得再生，翳桑無地謝深情。朱輪爲染酬恩血，公子何由見赤誠。
春秋戰國門 郭開 周曇
秦襲邯鄲歲月深，何人沾贈郭開金。廉頗還國李牧在，安得趙王爲爾擒。
春秋戰國門 樂羊 周曇
桮羹忍啜得非忠，巧佞胡爲惑主聰。盈篋謗書能寢默，中山不是樂羊功。
春秋戰國門 虞卿 周曇
割地求和國必危，安知堅守絕來思。年年來伐年年割，割盡韓鄲何所之。
春秋戰國門 豫讓 周曇
門客家臣義莫儔，漆身吞炭不能休。中行智伯思何異，國士終期國士酬。
春秋戰國門 毛遂 周曇
不識囊中頴脫錐，功成方信有英奇。平原門下三千客，得力何曾是素知。
春秋戰國門 再吟 周曇
定獲英奇不在多，然須設網遍山河。禽雖一目羅中得，豈可空張一目羅。
春秋戰國門 田文 周曇
下客常才不足珍，誰爲狗盜脫強秦。秦關若待雞鳴出，笑殺臨淄土偶人。
春秋戰國門 再吟 周曇
門下三千各自矜，頻彈劍客獨無能。田文不厭無能客，三窟全身果有憑。
春秋戰國門 馮讙 周曇
兔窟穿成主再興，輩流狐伏敢驕矜。馮讙不是無能者，要試君心欲展能。
春秋戰國門 章子 周曇
在家能子必能臣，齊將功成以孝聞。改葬義無欺死父，臨戎安肯背生君。
春秋戰國門 卞和 周曇
磷磷誰爲惑溫溫，至寶凡姿甚易分。自是時人多貴耳，目無明鑒使俱焚。
春秋戰國門 季札 周曇
吹毛霜刃過千金，生許徐君死挂林。寶劍徒稱無價寶，行心更貴不欺心。
春秋戰國門 孫武 周曇
理國無難似理兵，兵家法令貴遵行。行刑不避君王寵，一笑隨刀八陣成。
春秋戰國門 夫差 周曇
信聽讒言疾不除，忠臣須殺竟何如。會稽既雪夫差死，泉下胡顏見子胥。
春秋戰國門 少孺 周曇
寶貴親仁與善鄰，鄰兵何要互相臻。螳蜋定是遭黃雀，黃雀須訪挾彈人。
春秋戰國門 蘇厲 周曇
百步穿楊箭不移，養由堪教聽弘規。身隆業著未知退，勿遣功名一旦隳。
春秋戰國門 鬻拳 周曇
鬻拳強諫懼威刑，退省懷慙不顧生。雙刖忍行留痛恨，惟君適足見忠誠。
春秋戰國門 荆軻 周曇
反刃相酬是匹夫，安知突騎駕羣胡。有心爲報懷權畧，可在於期與地圖。
春秋戰國門 再吟 周曇
幾尺如霜利不羣，恩仇未報反亡身。誠哉利器全由用，可惜吹毛不得人。
春秋戰國門 陳軫 周曇
丹青徒有逞諠譁，有足由來不是蛇。殺將破軍爲柱國，君今官極更何加。
春秋戰國門 田饒 周曇
廚拋敗肉士懷飢，倉爛餘糧客未炊。臨難欲行求死士，將何恩信致扶危。
春秋戰國門 鮑叔 周曇
忠臣祝壽吐嘉詞，鮑叔臨軒酒一巵。安不忘危臣所願，願思危困必無危。
春秋戰國門 晏嬰 周曇
正人徒以刃相危，貪利忘忠死不爲。麋鹿命懸當有處，驅車何必用奔馳。
春秋戰國門 再吟 周曇
下澤逢蛇蓋是常，還如山上見豺狼。國中有怪非蛇獸，不用賢能是不祥。
春秋戰國門 又吟 周曇
馬斃廐人欲就刑，百年臨盡一言生。賴逢賢相能匡救，仍免吾君播惡聲。
春秋戰國門 叔向 周曇
重祿存家不敢言，小臣憂禍亦如然。明開諫諍能無罪，秪此宜爲理國先。
春秋戰國門 師曠 周曇
老能勸學照餘生，似夜隨燈到處明。往行前言如不見，暗中無燭若爲行。
春秋戰國門 智伯 周曇
三國連兵敵就擒，晉陽城下碧波深。風濤撼處看沈趙，舟楫不從飜自沈。
春秋戰國門 再吟 周曇
攻城來下惜先分，一旦家邦屬四鄰。徒逞威強稱智伯，不知權變是愚人。
春秋戰國門 襄子 周曇
君子常聞不迫危，城崩何用急重圍。叛亡能退修文德，果見中牟以義歸。
春秋戰國門 楊回 周曇
三逐鄉閭五去君，莫知何地可容身。楊回不是逢英鑒，白首無成一旅人。
春秋戰國門 顏回 周曇
陋巷簞瓢困有年，是時端木飫腥膻。宣尼行教何形迹，不肯分甘救子淵。
春秋戰國門 子貢 周曇
救魯亡吳事可傷，誰令利口說田常。吳亡必定由端木，魯亦宜其運不長。
春秋戰國門 再吟 周曇
一言能使定安危，安己危人是所宜。仁義不思垂教化，背恩亡德豈儒爲。
春秋戰國門 鄭相 周曇
鄭相清賢慎有餘，好魚魚至竟何如。退魚留得終身祿，祿在何憂不得魚。
春秋戰國門 子產 周曇
爲政何門是化源，寬仁高下保安全。如嫌水德人多狎，拯溺宜將猛濟寬。
春秋戰國門 管仲 周曇
美酒濃馨客要沽，門深誰敢強提壺。苟非賢主詢賢士，肯信沽人畏子獹。
春秋戰國門 再吟 周曇
社鼠穿牆巧庇身，何由攻灌若爲燻。能知窟穴依形勢，不聽讒邪是聖君。
春秋戰國門 范蠡 周曇
西子能令轉嫁吳，會稽知爾啄姑蘇。跡高塵外功成處，一葉翩翩在五湖。
春秋戰國門 屈原 周曇
滿朝皆醉不容醒，衆濁如何擬獨清。江上流人真浪死，誰知浸潤悞深誠。
春秋戰國門 黃歇 周曇
春申隨質若王圖，爲主輕生大丈夫。女子異心安足聽，功成何更用陰謨。
春秋戰國門 王后 周曇
連環要解解非難，忽碎瑤堦一旦間。兩國相持兵不解，會應俱碎似連環。
春秋戰國門 樊姬 周曇
側影頻移未退朝，喜逢賢相日從高。當時不有樊姬問，令尹何由進叔敖。
春秋戰國門 齊桓公 周曇
三往何勞萬乘君，五來方見一微臣。微臣傲爵能輕主，霸主如何敢傲人。
春秋戰國門 中山君 周曇
敵臨烹子一何庸，激怒來軍速自攻。結怨豈思圍不解，愚謀多以殺爲雄。
春秋戰國門 趙簡子 周曇
簡子雄心蓄霸機，賢愚聊欲試諸兒。假言藏寶非真寶，不是生知焉得知。
春秋戰國門 再吟 周曇
諤諤能昌唯唯亡，亦由匡正得賢良。一從忠讜無周舍，吾過何人爲短長。
春秋戰國門 趙宣子 周曇
門人曾不有提彌，連嗾呀呀孰敢支。臨難若教無苟免，亂朝爭那以獒爲。
春秋戰國門 韓昭侯 周曇
去年秦伐我宜陽，今歲天災旱且荒。對此不思人力困，樓門何可更高張。
春秋戰國門 魏文侯 周曇
冒雨如何固出畋，慮乖羣約失乾乾。文侯不是貪禽者，示信將爲教化先。
春秋戰國門 郄成子 周曇
陳樂無懽璧在隅，宰臣懷智有微謨。苟非成子當明哲，誰是仁人可託孤。
春秋戰國門 秦武陽 周曇
丱歲徒聞有壯名，及令爲副誤荆卿。是時環柱能相副，誰謂燕囚事不成。
春秋戰國門 田子方 周曇
太子無嫌禮樂虧，願聽貧富與安危。賤貧驕物貧終在，富貴驕人貴必隳。
春秋戰國門 淳于髠 周曇
穰穰何禱手何賷，一呷村漿與隻雞。以少求多誠可笑，還如輕幣欲全齊。
春秋戰國門 再吟 周曇
戲問將何對所耽，滑稽無骨是常譚。昔時王者皆通四，近見君王祗好三。
春秋戰國門 再吟 周曇
曲突徙薪不謂賢，焦頭爛額饗盤筵。時人多是輕先見，不獨田家國亦然。
春秋戰國門 田子奇 周曇
少年爲吏慮非循，一騎奔追委使臣。使者不追何所對，車中緣見白頭人。
春秋戰國門 百里奚 周曇
船驥由來是股肱，在虞虞滅在秦興。裁量何異刀將尺，秪繫用之能不能。
春秋戰國門 孫叔敖 周曇
童稚逢蛇歎不祥，慮悲來者爲埋藏。是知陽報由陰施，天爵昭然契日彰。
春秋戰國門 魯仲連 周曇
昔迸燒牛發戰機，夜奔驚火走燕師。今來躍馬懷驕惰，十萬如無一撮時。
春秋戰國門 宋子罕 周曇
子憐溫潤欲歸仁，吾貴堅廉是寶身。自有不貪身內寶，玉人徒獻外來珍。
春秋戰國門 宮之奇 周曇
虞虢相依自保安，謀臣吞度不爲難。貪憐璧馬迷香餌，肯信之奇諭齒寒。